Source: https://eur-lex.europa.eu/legal-content/MT/TXT/HTML/?uri=CELEX:32019R0945&from=PL
Timestamp: 2019-10-17 05:36:46+00:00
Document Index: 854977

Matched Legal Cases: ['arti 6', 'arti 13', 'arti 13', 'arti 6', 'arti 7', 'arti 1', 'arti 8', 'arti 9', 'arti 11', 'arti 12', 'arti 14', 'arti 9', 'arti 10', 'arti 8', 'arti 9', 'arti 13', 'arti 15', 'arti 14', 'arti 13', 'arti 14', 'arti 10', 'arti 8']

L_2019152MT.01000101.xml
REGOLAMENT DELEGAT TAL-KUMMISSJONI (UE) 2019/945
dwar sistemi ta' inġenji tal-ajru mingħajr bdot abbord u dwar operaturi ta' sistemi tal-ajru mingħajr bdot abbord minn pajjiżi terzi
Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta' Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b'mod partikolari l-Artikolu 58 u 61 tiegħu,
Is-sistemi tal-ajru mingħajr bdot abbord (“UAS”) li t-tħaddim tagħhom jippreżenta l-anqas riskji u li jappartjenu għall-kategorija “miftuħa” tal-operazzjonijiet jenħtieġ li ma jkunux soġġetti għal proċeduri ajrunawtiċi klassiċi ta' konformità. Il-possibbiltà li tiġi stabbilita leġiżlazzjoni Komunitarja dwar l-armonizzazzjoni msemmija fil-paragrafu 6 tal-Artikolu 56 tar-Regolament (UE) 2018/1139 jenħtieġ li tintuża għal dawk l-UAS. Konsegwentement, hemm bżonn li jiġu stabbiliti r-rekwiżiti li jindirizzaw ir-riskji rappreżentati mit-tħaddim ta' dawk l-UAS, b'kunsiderazzjoni sħiħa ta' leġiżlazzjoni tal-Unjoni dwar l-armonizzazzjoni oħra applikabbli.
Dawn ir-rekwiżiti jenħtieġ li jkopru r-rekwiżiti essenzjali previsti fl-Artikolu 55 tar-Regolament (UE) 2018/1139, b'mod partikolari rigward il-karatteristiċi u l-funzjonalitajiet speċifiċi neċessarji biex jiġu mitigati r-riskji relatati mas-sikurezza tat-titjira, mal-privatezza, u mal-protezzjoni ta' data personali, tas-sigurtà jew tal-ambjent, li jirriżultaw mit-tħaddim ta' dawn l-UAS.
Meta l-manifatturi jqiegħdu UAS fis-suq bl-intenzjoni li jqegħduha għad-dispożizzjoni tal-operazzjonijiet fil-kategorija “miftuħa” u, għaldaqstant, iwaħħlu tikketta ta' identifikazzjoni tal-klassi fuqha, jenħtieġ li dawn jiżguraw konformità tal-UAS mar-rekwiżiti ta' dik il-klassi.
Fid-dawl tal-livell tajjeb ta' sikurezza li nkiseb mill-mudelli tal-inġenji tal-ajru diġà disponibbli fis-suq, huwa xieraq li tinħoloq il-klassi C4 tal-UAS li jenħtieġ li ma tkunx soġġetta għal rekwiżiti tekniċi sproporzjonati għall-operaturi tal-mudelli tal-inġenji tal-ajru.
Dan ir-Regolament jenħtieġ li japplika wkoll għall-UAS, li jitqiesu bħala ġugarelli skont it-tifsira tad-Direttiva 2009/48/KE tal-Parlament Ewropew u tal-Kunsill (2). Dawk l-UAS jenħtieġ li jikkonformaw mad-Direttiva 2009/48/KE wkoll. Dan ir-rekwiżit tal-konformità jenħtieġ li jitqies meta jiġu definiti r-rekwiżiti addizzjonali dwar is-sikurezza skont dan ir-Regolament.
UAS li mhumiex ġugarelli skont it-tifsira tad-Direttiva 2009/48/KE jenħtieġ li jikkonformaw mar-rekwiżiti essenzjali rilevanti dwar is-saħħa u s-sikurezza stabbiliti fid-Direttiva 2006/42/KE tal-Parlament Ewropew u tal-Kunsill (3) sa fejn tapplika għalihom din id-Direttiva, bil-kundizzjoni li dawk ir-rekwiżiti tas-saħħa u tas-sikurezza mhumiex intrinsikament marbuta mas-sikurezza tat-titjiriet tal-UAS. Fejn dawk ir-rekwiżiti tas-saħħa u tas-sikurezza mhumiex intrinsikament marbuta mas-sikurezza tat-titjiriet, jenħtieġ li dan ir-Regolament biss japplika.
Id-Direttiva 2014/30/UE (4) u tad-Direttiva 2014/53/UE (5) tal-Parlament Ewropew u tal-Kunsill ma għandhomx japplikaw għal inġenji tal-ajru mingħajr bdot abbord li huma soġġetti għal ċertifikazzjoni skont ir-Regolament (UE) 2018/1139 u maħsuba biex jitħaddmu biss bi frekwenzi allokati mir-Regolamenti dwar ir-Radju tal-Unjoni Internazzjonali tat-Telekomunikazzjoni għal użu ajrunawtiku protett.
Id-Direttiva 2014/53/UE jenħtieġ li tapplika għall-inġenji tal-ajru mingħajr bdot abbord li mhumiex soġġetti għal ċertifikazzjoni u li mhumiex maħsuba biex jitħaddmu biss fuq frekwenzi allokati bir-Regolamenti tar-Radju tal-Unjoni Internazzjonali tat-Telekomunikazzjoni għall-użu ajrunawtiku protett, jekk dawn jemettu u/jew jirċievu b'mod intenzjonali mewġ elettromanjetiku għall-iskop ta' komunikazzjoni bir-radju u/jew ta' radjudeterminazzjoni fi frekwenzi taħt it-3 000 GHz.
Id-Direttiva 2014/30/UE jenħtieġ li tapplika għall-inġenji tal-ajru mingħajr bdot abbord li mhumiex soġġetti għal ċertifikazzjoni u li mhumiex maħsuba biex jitħaddmu biss fuq frekwenzi allokati bir-Regolamenti tar-Radju tal-Unjoni Internazzjonali tat-Telekomunikazzjoni għall-użu ajrunawtiku protett, jekk ma jaqgħux fil-kamp ta' applikazzjoni tad-Direttiva 2014/53/UE.
Id-Deċiżjoni Nru 768/2008/KE tal-Parlament Ewropew u tal-Kunsill (6) tistabbilixxi prinċipji komuni u dispożizzjonijiet orizzontali maħsuba biex japplikaw għall-kummerċjalizzazzjoni ta' prodotti li huma soġġetti għal-leġiżlazzjoni settorjali rilevanti. Biex tiġi żgurata l-konsistenza ma' leġiżlazzjoni settorjali oħra dwar il-prodotti, id-dispożizzjonijiet dwar il-kummerċjalizzazzjoni ta' UAS maħsuba biex jitħaddmu fil-kategorija “miftuħa” jenħtieġ li tiġi allinjata mal-qafas stabbilit mid-Deċiżjoni 768/2008/KE.
Id-Direttiva 2001/95/KE tal-Parlament Ewropew u tal-Kunsill (7) tapplika għar-riskji għas-sikurezza ta' UAS sa fejn ma jkun hemm ebda dispożizzjoni speċifika bl-istess objettiv fir-regoli tad-dritt tal-Unjoni li jirregola s-sikurezza tal-prodotti kkonċernati.
Dan ir-Regolament jenħtieġ li japplika għall-forom kollha ta' provvista, inkluż il-bejgħ mill-bogħod.
L-Istati Membri jenħtieġ li jieħdu l-passi neċessarji biex jiżguraw li l-UAS maħsuba biex jitħaddmu fil-kategorija “miftuħa” jitqiegħdu fis-suq u jitħaddmu biss meta ma jkunux ta' periklu għas-saħħa u għas-sikurezza tal-bnedmin, tal-annimali domestiċi jew tal-proprjetà, meta jintużaw b'mod normali.
Biex iċ-ċittadini jiġu pprovduti b'livell għoli ta' ħarsien tal-ambjent, hemm bżonn li jiġu limitati l-emissjonijiet tal-istorbju kemm jista' jkun. Il-limitazzjonijiet tal-potenza akustika applikabbli għall-UAS maħsuba biex jitħaddmu fil-kategorija “miftuħa” jistgħu jiġu rieżaminati fi tmiem il-perjodi tranżizzjonali kif definiti fir-Regolament ta' Implimentazzjoni tal-Kummissjoni (UE) 2019/947 (8).
Jenħtieġ li tingħata attenzjoni speċjali biex tiġi żgurata l-konformità tal-prodotti fil-kuntest ta' żieda fil-kummerċ elettroniku. Għal dak l-għan, l-Istati Membri jenħtieġ li jitħeġġu jfittxu l-kooperazzjoni mal-awtoritajiet kompetenti f'pajjiżi terzi u jiżviluppaw il-kooperazzjoni bejn l-awtoritajiet ta' sorveljanza tas-suq u l-awtoritajiet doganali. L-awtoritajiet ta' sorveljanza tas-suq jenħtieġ li jużaw, fejn possibbli, il-proċeduri ta' “avviż u azzjoni” u jistabbilixxu l-kooperazzjoni mal-awtoritajiet nazzjonali kompetenti tagħhom għall-implimentazzjoni tad-Direttiva 2000/31/KE tal-Parlament Ewropew u tal-Kunsill (9). Jenħtieġ li jistabbilixxu kuntatti mill-qrib li jippermettu reazzjoni rapida ma' intermedjarji ewlenin li jipprovdu servizzi ta'hosting għal prodotti mibjugħa online.
Biex jiġi żgurat livell għoli ta' protezzjoni tal-interess pubbliku, bħas-sikurezza tas-saħħa, u biex tiġi garantita kompetizzjoni ġusta fis-suq tal-Unjoni, l-operaturi ekonomiċi jenħtieġ li jkunu responsabbli għall-konformità tal-UAS maħsuba biex jiġu operati fil-kategorija “miftuħa” mar-rekwiżiti stabbiliti f'dan ir-Regolament, b'rabta mar-rwoli rispettivi tagħhom fil-katina ta' provvista u ta' distribuzzjoni. Għaldaqstant, jeħtieġ li tkun prevista distribuzzjoni ċara u proporzjonata tal-obbligi, li jikkorrispondi mar-rwol ta' kull operatur ekonomiku fil-katina ta' provvista u distribuzzjoni.
Sabiex tkun iffaċilitata l-komunikazzjoni bejn l-operaturi ekonomiċi, l-awtoritajiet nazzjonali ta' sorveljanza tas-suq u l-konsumaturi, l-operaturi ekonomiċi fornituri jew distributuri tal-UAS maħsuba biex jitħaddmu fil-kategorija “miftuħa” jenħtieġ li jipprovdu indirizz tas-sit web flimkien mal-indirizz postali.
Il-manifattur, li jkollu għarfien dettaljat tad-disinn u tal-proċess tal-produzzjoni, hu fl-aħjar pożizzjoni li jwettaq il-proċedura ta' valutazzjoni tal-konformità tal-UAS maħsuba biex jiġu operati fil-kategorija “miftuħa”. Għalhekk, il-valutazzjoni tal-konformità jenħtieġ li tibqa' l-obbligu tal-manifattur biss.
Dan ir-Regolament jenħtieġ li japplika għal kwalunkwe UAS ġdida tal-UAS maħsuba biex titħaddem fil-kategorija “miftuħa” fis-suq tal-Unjoni, kemm jekk UAS ġdida magħmula minn manifattur stabbilit fl-Unjoni jew inkella UAS ġdida jew użata importata minn pajjiż terz.
Hemm bżonn li jiġi żgurat li l-UAS minn pajjiżi terzi li jidħlu fis-suq tal-Unjoni jikkonformaw mar-rekwiżiti ta' dan ir-Regolament jekk ikunu maħsuba biex jiġu operati fil-kategorija “miftuħa”. B'mod partikolari, jenħtieġ li l-manifatturi jkunu wettqu proċeduri xierqa ta' valutazzjoni tal-konformità. Għalhekk jenħtieġ li jkun previst li l-importaturi jiżguraw li l-UAS li jqiegħdu fis-suq ikunu konformi mar-rekwiżiti ta' dan ir-Regolament u li huma ma jqegħdux fis-suq UAS li ma jikkonformawx ma' dawn ir-rekwiżiti jew li jippreżentaw xi riskju. Għall-istess raġuni, jenħtieġ li jkun previst li l-importaturi jiżguraw li l-proċeduri ta' valutazzjoni tal-konformità jkunu twettqu u li l-markatura CE u d-dokumentazzjoni teknika mfassla mill-manifatturi jkunu disponibbli għall-ispezzjoni mill-awtoritajiet nazzjonali kompetenti.
Id-distributur li jagħmel UAS maħsuba biex titħaddem fil-kategorija “miftuħa” disponibbli fis-suq jenħtieġ li jaġixxi bl-attenzjoni dovuta biex jiżgura li l-immaniġġjar minnu tal-prodott ma jaffettwax b'mod negattiv il-konformità tiegħu. Iżda kemm l-importaturi kif ukoll id-distributuri huma mistennija li jaġixxu bl-attenzjoni dovuta fir-rigward tar-rekwiżiti applikabbli meta huma jqiegħdu dawn il-prodotti fis-suq.
Meta jintroduċi fis-suq UAS maħsuba biex titħaddem fil-kategorija “miftuħa”, kull importatur jenħtieġ li jindika fuq il-UAS, l-isem kummerċjali rreġistrat jew it-trademark irreġistrata u l-indirizz fejn jista' jiġi kkuntattjat. Jenħtieġ li jiġu previsti eċċezzjonijiet f'każijiet fejn id-daqs jew in-natura tal-UAS ma tippermettix li dan isir. Dan jinkludi każijiet fejn l-importatur ikollu jiftaħ l-imballaġġ biex ipoġġi ismu u l-indirizz tiegħu fuq il-UAS.
Kwalunkwe operatur ekonomiku li jqiegħed fis-suq UAS maħsuba biex titħaddem fil-kategorija “miftuħa” f'ismu jew bit-trademark tiegħu, jew jimmodifika UAS maħsuba biex titħaddem fil-kategorija “miftuħa” b'mod li dan jista' jolqot il-konformità mar-rekwiżiti applikabbli, jenħtieġ li jitqies bħala manifattut u jenħtieġ li jassumi l-obbligi tal-manifattur.
Id-distributuri u l-importaturi, minħabba li huma qrib tas-suq, jenħtieġ li jkunu aktar involuti fil-kompiti ta' sorveljanza tas-suq imwettqa mill-awtoritajiet nazzjonali kompetenti, u jenħtieġ li jkunu lesti biex jipparteċipaw b'mod attiv, billi jagħtu lil dawn l-awtoritajiet l-informazzjoni kollha neċessarja relatata mal-UAS maħsuba biex titħaddem fil-kategorija “miftuħa”.
L-iżgurar tat-traċċabbiltà ta' UAS maħsuba biex titħaddem fil-kategorija “miftuħa” fil-katina tal-provvista kollha jgħin sabiex is-sorveljanza tas-suq tkun aktar sempliċi u aktar effiċjenti. Sistema ta' traċċabbiltà effettiva tiffaċilita l-kompitu tal-awtoritajiet tas-sorveljanza tas-suq li jittraċċaw lill-operaturi ekonomiċi li jqiegħdu fis-suq UAS mhux konformi.
Dan ir-Regolament jenħtieġ li jkun limitat għall-istabbiliment tar-rekwiżiti essenzjali. Sabiex jiffaċilitaw il-valutazzjoni tal-konformità ta' UAS maħsuba biex titħaddem fil-kategorija “miftuħa” ma' dawk ir-rekwiżiti hemm bżonn ta' dispożizzjoni għal preżunzjoni ta' konformità għall-prodotti li huma f'konformità mal-istandards armonizzati li huma adottati skont ir-Regolament (UE) Nru 1025/2012 tal-Parlament Ewropew u tal-Kunsill (10) bl-iskop li jkunu stabbiliti speċifikazzjonijiet tekniċi dettaljati ta' dawk ir-rekwiżiti.
Ir-rekwiżiti essenzjali applikabbli għall-UAS maħsuba biex jitħaddmu fil-kategorija 'miftuħa' jenħtieġ li jkunu fformulati b'mod preċiż biżżejjed sabiex joħolqu obbligi li jorbtu legalment. Jenħtieġ li jitfasslu b'mod li tkun tista' ssir il-valutazzjoni tal-konformità magħhom anki fin-nuqqas ta' standards armonizzati jew speċifikazzjonijiet jew fejn il-manifattur jagħżel li ma japplikax standard armonizzat.
Ir-Regolament (UE) Nru 1025/2012 jipprevedi proċedura għal oġġezzjonijiet kontra standards armonizzati fejn dawk l-istandards ma jissodisfawx kompletament ir-rekwiżiti tal-leġiżlazzjoni dwar l-armonizzazzjoni applikabbli għal UAS maħsuba biex jitħaddmu fil-kategorija “miftuħa” skont dan ir-Regolament. Din il-proċedura jenħtieġ li tapplika fejn xieraq b'rabta ma' standards li r-referenza tagħhom ġiet ippubblikata fil-Ġurnal Uffiċjali bħala li jipprovdu preżunzjoni ta' konformità mar-rekwiżiti stabbiliti f'dan ir-Regolament.
Biex l-operaturi ekonomiċi jkunu jistgħu juru u biex l-awtoritajiet kompetenti jkunu jistgħu jiżguraw li l-UAS maħsuba biex jitħaddmu fil-kategorija “miftuħa” li jitqiegħdu fis-suq ikunu konformi mar-rekwiżiti essenzjali, hemm bżonn li jiġu previsti proċeduri tal-valutazzjoni tal-konformità. Id-Deċiżjoni Nru 768/2008/KE tistabbilixxi moduli għall-proċeduri ta' valutazzjoni tal-konformità, li jinkludu proċeduri mill-inqas sal-aktar stretti, fi proporzjon mal-livell ta' riskju involut u l-livell ta' sikurezza meħtieġa. Biex tkun żgurata l-koerenza intersettorjali u biex ikunu evitati varjanti ad hoc tal-valutazzjoni tal-konformità, il-proċeduri dwar il-valutazzjoni tal-konformità jenħtieġ li jintgħażlu minn fost dawk il-moduli.
L-awtoritajiet ta' sorveljanza tas-suq u l-operaturi tal-UAS jenħtieġ li jkollhom aċċess faċli għad-dikjarazzjoni ta' konformità tal-UE. Biex jissodisfaw dan ir-rekwiżit, il-manifatturi jenħtieġ li jiżguraw li kull UAS maħsuba biex titħaddem fil-kategorija “miftuħa” tkun akkumpanjata minn kopja tad-dikjarazzjoni ta' konformità tal-UE jew mill-indirizz tal-Internet li fuqu tkun tista' tiġi aċċessata d-dikjarazzjoni ta' konformità tal-UE.
Biex jiġi żgurat aċċess effettiv għall-informazzjoni għal skopijiet ta' sorveljanza tas-suq, l-informazzjoni meħtieġa biex jiġu identifikati l-atti kollha applikabbli tal-Unjoni għal UAS maħsuba biex jitħaddmu fil-kategorija “miftuħa” jenħtieġ li tkun disponibbli f'dikjarazzjoni waħda ta' konformità tal-UE. Biex jitnaqqas il-piż amministrattiv fuq l-operaturi ekonomiċi, jenħtieġ li jkun possibbli li dik id-dikjarazzjoni unika ta' konformità tal-UE tkun fajl magħmul minn dikjarazzjonijiet individwali rilevanti tal-konformità.
Il-markatura CE, li tindika l-konformità ta' prodott, hija r-riżultat viżibbli ta' proċess sħiħ tal-valutazzjoni tal-konformità fis-sens wiesa'. Il-prinċipji ġenerali li jirregolaw il-markatura CE huma stabbiliti fir-Regolament (KE) Nru 765/2008 tal-Parlament Ewropew u tal-Kunsill (11). Ir-regoli dwar it-twaħħil tal-markatura CE mal-UAS maħsuba biex jiġu operati fil-kategorija “miftuħa” jenħtieġ li jiġu stabbiliti f'dan ir-Regolament.
Ċerti klassijiet tal-UAS maħsuba biex jitħaddmu fil-kategorija “miftuħa” koperti minn dan ir-Regolament jeħtieġu l-intervent ta' korpi ta' valutazzjoni tal-konformità. L-Istati Membri jenħtieġ li jinnotifikaw lill-Kummissjoni dwar dawn.
Hemm bżonn li jiġi żgurat livell għoli uniformi ta' prestazzjoni tal-korpi li jwettqu l-valutazzjonijiet tal-konformità tal-UAS maħsuba biex jiġu operati fil-kategorija “miftuħa” madwar l-Unjoni, u li t-tali korpi kollha jwettqu l-funzjonijiet tagħhom fl-istess livell u f'kundizzjonijiet ta' kompetizzjoni ġusta. Għalhekk jenħtieġ li jiġu stabbiliti rekwiżiti obbligatorji għall-korpi ta' valutazzjoni tal-konformità li jixtiequ li jkunu nnotifikati sabiex jagħtu servizzi ta' valutazzjoni tal-konformità.
Jekk korp ta' valutazzjoni tal-konformità juri konformità ta' UAS maħsuba biex titħaddem fil-kategorija “miftuħa” mal-kriterji stabbiliti fi standards armonizzati, jenħtieġ li jkun preżunt li jikkonforma mar-rekwiżiti korrispondenti stabbiliti f'dan ir-Regolament.
Sabiex ikun żgurat livell konsistenti tal-kwalità tal-valutazzjoni tal-konformità, jeħtieġ ukoll li jkunu ffissati rekwiżiti għall-awtoritajiet li jinnotifikaw u korpi oħra involuti fil-valutazzjoni, fin-notifika u l-monitoraġġ tal-korpi nnotifikati.
Ir-Regolament (KE) Nru 765/2008 jistipula regoli dwar l-akkreditament tal-korpi ta' valutazzjoni tal-konformità, jipprovdi qafas għas-sorveljanza tas-suq tal-prodotti u għall-kontrolli fuq il-prodotti minn pajjiżi terzi, u jistipula l-prinċipji ġenerali tal-markatura CE. Is-sistema stabbilita f'dan ir-Regolament jenħtieġ li tkun ikkomplimentata mis-sistema ta' akkreditament kif prevista fir-Regolament (KE) Nru 765/2008.
L-akkreditament trasparenti kif previst fir-Regolament (KE) Nru 765/2008, li jiżgura l-livell neċessarju ta' fiduċja fiċ-ċertifikati ta' konformità, jenħtieġ li jintuża mill-awtoritajiet pubbliċi nazzjonali fl-Unjoni kollha bħala l-mezz li juri l-kompetenza teknika tal-korpi tal-valutazzjoni tal-konformità.
Il-korpi ta' valutazzjoni tal-konformità spiss jissottokuntrattaw partijiet mill-attivitajiet tagħhom konnessi mal-valutazzjoni tal-konformità jew jgħadduhom lil sussidjarju. Biex jiġi mħares il-livell ta' protezzjoni meħtieġ għall-UAS maħsuba biex jitħaddmu fil-kategorija “miftuħa” li jitqiegħdu fis-suq tal-Unjoni, huwa essenzjali li s-sottokuntratturi tal-valutazzjoni tal-konformità u s-sussidjarji jissodisfaw l-istess rekwiżiti bħall-korpi nnotifikati fir-rigward tat-twettiq ta' kompiti ta' valutazzjoni tal-konformità. Għalhekk huwa importanti li l-valutazzjoni tal-kompetenza u l-prestazzjoni tal-korpi li trid tiġi nnotifikata u l-monitoraġġ ta' korpi diġà nnotifikati jkopru wkoll l-attivitajiet mwettqa minn sottokuntratturi u sussidjarji.
Jeħtieġ li jiżdiedu l-effiċjenza u t-trasparenza tal-proċedura tan-notifika u, b'mod partikolari, li tiġi adattata għal teknoloġiji ġodda biex tkun tista' ssir notifika onlajn.
Billi l-korpi nnotifikati jistgħu joffru s-servizzi tagħhom fl-Unjoni kollha, jixraq li l-Istati Membri l-oħra u l-Kummissjoni jingħataw l-opportunità li jressqu oġġezzjonijiet fir-rigward ta' korp innotifikat. Huwa għalhekk importanti li jkun previst perjodu li matulu kull dubju jew tħassib dwar il-kompetenza tal-korpi ta' valutazzjoni tal-konformità jkunu jistgħu jiġu ċċarati qabel ma jibdew jaħdmu bħala korpi nnotifikati.
Fl-interessi tal-kompetittività, huwa kruċjali li l-korpi nnotifikati japplikaw il-proċeduri tal-valutazzjoni tal-konformità mingħajr ma joħolqu xi piż amministrattiv bla bżonn għall-operaturi ekonomiċi. Għall-istess raġuni u wkoll biex ikun żgurat trattament ugwali tal-operaturi ekonomiċi, jenħtieġ li tiġi żgurata l-konsistenza fl-applikazzjoni teknika tal-proċeduri ta' valutazzjoni tal-konformità. Dan jista' jsir l-aħjar permezz ta' koordinazzzjoni u kooperazzjoni xierqa bejn il-korpi nnotifikati.
Il-partijiet interessati jenħtieġ li jkollhom id-dritt ta' appell kontra r-riżultat ta' valutazzjoni tal-konformità mwettqa minn korp innotifikat. Huwa importanti li jiġi żgurat li tkun disponibbli proċedura ta' appell kontra d-deċiżjonijiet kollha meħuda minn korpi nnotifikati.
Il-manifatturi jenħtieġ li jieħdu l-miżuri xierqa kollha biex jiżguraw li UAS maħsuba biex jitħaddmu fil-kategorija “miftuħa” jistgħu jitqiegħdu fis-suq biss jekk, meta jkunu maħżuna u użati skont l-iskop maħsub tagħhom, jew skont kondizzjonijiet li jistgħu jkunu previsti b'mod raġonevoli, ma jipperikolawx is-saħħa jew is-sikurezza tal-persuni. UAS maħsuba biex jitħaddmu fil-kategorija “miftuħa” jenħtieġ li jitqiesu bħala mhux konformi mar-rekwiżiti essenzjali stabbiliti f'dan ir-Regolament biss taħt kondizzjonijiet ta' użu li jistgħu jkunu previsti b'mod raġonevoli, jiġifieri meta dan l-użu jista' jirriżulta minn imġiba umana legali u faċilment prevedibbli.
Sabiex tkun żgurata ċ-ċertezza legali, jeħtieġ li jkun iċċarat li r-regoli dwar is-sorveljanza tas-suq tal-Unjoni u l-kontroll tal-prodotti li jidħlu fis-suq tal-Unjoni previsti fir-Regolament (KE) Nru 765/2008, inklużi d-dispożizzjonijiet rigward l-iskambju ta' informazzjoni permezz tas-Sistema ta' Twissija Bikrija (RAPEX), japplikaw għall-UAS maħsuba biex jitħaddmu fil-kategorija “miftuħa”. Jenħtieġ li dan ir-Regolament ma jxekkilx lill-Istati Membri milli jagħżlu l-awtoritajiet kompetenti li jwettqu dawk il-kompiti. Biex tiġi żgurata tranżizzjoni mexxejja rigward l-implimentazzjoni ta' dan ir-Regolament, jenħtieġ li jiġu pprovduti miżuri tranżizzjonali xierqa.
Il-UAS li t-tħaddim tagħhom jippreżenta l-ogħla riskji jenħtieġ li jkunu soġġetti għaċ-ċertifikazzjoni. Dan ir-Regolament jenħtieġ għalhekk li jiddefinixxi l-kundizzjonijiet li fihom id-disinn, il-produzzjoni u l-manutenzjoni tal-UAS jenħtieġ li jkunu soġġetti għaċ-ċertifikazzjoni. Dawk il-kundizzjonijiet huma marbuta ma' riskju ogħla ta' ħsara lil terzi persuni f'każ ta' aċċidenti u għalhekk jenħtieġ li ċ-ċertifikazzjoni tkun meħtieġa għall-UAS iddisinjati għat-trasport tal-persuni, l-UAS iddisinjati biex jittrasportaw oġġetti perikolużi u għall-UAS li għandha kwalunkwe dimensjoni ta' 'l fuq minn 3 m u li hija ddisinjata biex titħaddem fuq ġemgħat ta' persuni. Iċ-ċertifikazzjoni tal-UAS użati fil-kategorija “speċifika” ta' operazzjonijiet definita fir-Regolament ta' Implimentazzjoni (UE) 2019/947 ukoll jenħtieġ li tkun meħtieġa jekk, wara valutazzjoni tar-riskju, awtorizzazzjoni operattiva maħruġa mill-awtorità kompetenti tqis li r-riskju tat-tħaddim ma jistax jiġi mitigat b'mod adegwat mingħajr iċ-ċertifikazzjoni tal-UAS.
UAS li jitqiegħdu fis-suq u li huma maħsuba biex jitħaddmu fil-kategorija “miftuħa” u li għandhom tikketta tal-identifikazzjoni tal-klassi jenħtieġ li jikkonformaw mar-rekwiżiti ta' ċertifikazzjoni għal UAS li joperaw fil-kategoriji ta' operazzjonijiet “speċifiċi” jew “ċertifikati”, kif applikabbli, jekk dawk l-UAS jintużaw barra mill-kategorija “miftuħa” tal-operazzjonijiet.
L-operaturi tal-UAS li jkollhom is-sede prinċipali tagħhom, huma stabbiliti, jew huma residenti f'pajjiż terz u li jwettqu operazzjonijiet tal-UAS fi ħdan l-ispazju tal-ajru uniku Ewropew jenħtieġ li jkunu soġġetti għal dan ir-Regolament.
Il-miżuri previsti f'dan ir-Regolament huma bbażati fuq l-Opinjoni Nru 01/2018 (12) maħruġa mill-Aġenzija tal-Unjoni Ewropea tas-Sikurezza tal-Avjazzjoni (EASA) skont l-Artikolu 65 tar-Regolament (UE) 2018/1139,
1. Dan ir-Regolament jistabbilixxi r-rekwiżiti għad-disinn u għall-manifattura ta' sistemi tal-ajru mingħajr bdot abbord (UAS) maħsuba biex jitħaddmu skont ir-regoli u l-kundizzjonijiet definiti fir-Regolament ta' Implimentazzjoni (UE) 2019/947 u tal-aċċessorji supplimentari ta' identifikazzjoni mill-bogħod. Jiddefinixxi wkoll it-tip ta' UAS li d-disinn, il-produzzjoni u l-manutenzjoni tagħhom għandhom ikunu soġġetti għal ċertifikazzjoni.
2. Jistabbilixxi wkoll ir-regoli dwar it-tqegħid fis-suq tal-UAS maħsuba għat-tħaddim fil-kategorija “miftuħa” u tal-aċċessorji supplementari ta' identifikazzjoni mill-bogħod, kif ukoll il-moviment liberu tagħhom fl-Unjoni.
3. Dan ir-Regolament jistabbilixxi wkoll regoli għall-operaturi tal-UAS ta' pajjiżi terzi, meta dawn iwettqu operazzjoni tal-UAS skont ir-Regolament ta' Implimentazzjoni (UE) 2019/947 fl-ispazju tal-ajru uniku Ewropew.
1. Il-Kapitolu II ta' dan ir-Regolament japplika għall-prodotti li ġejjin:
UAS maħsuba biex jiġu operati skont ir-regoli u l-kundizzjonijiet applikabbli għall-kategorija “miftuħa” tal-operazzjonijiet tal-UAS skont ir-Regolament ta' Implimentazzjoni (UE) 2019/947, ħlief UAS mibnija b'mod privat, u li jkollhom fuqhom tikketta ta' identifikazzjoni tal-klassi kif stipulat fil-Partijiet 1 sa 5 tal-Anness għal dan ir-Regolament li tindika għal liema waħda mill-ħames klassijiet tal-UAS imsemmija fir-Regolament ta' Implimentazzjoni (UE) 2019/947 tappartjeni;
aċċessorji supplimentari għall-identifikazzjoni mill-bogħod kif stipulat fil-Parti 6 tal-Anness għal dan ir-Regolament.
2. Il-Kapitolu III ta' dan ir-Regolament japplika għal UAS li jitħaddmu skont ir-regoli u l-kundizzjonijiet applikabbli għall-kategoriji “ċertifikati” u “speċifiċi” tal-operazzjonijiet ta' UAS skont ir-Regolament ta' Implimentazzjoni (UE) 2019/947.
3. Il-Kapitolu IV ta' dan ir-Regolament japplika wkoll għal operaturi tal-UAS li għandhom is-sede prinċipali tagħhom, li huma stabbiliti, jew li jkollhom ir-residenza taħghom f'pajjiż terz, jekk l-UAS jitħaddmu fl-Unjoni.
4. Dan ir-Regolament ma japplikax għal UAS maħsuba biex jitħaddmu biss fuq ġewwa.
“inġenju tal-ajru mingħajr bdot abbord” (“UA”) tfisser kwalunkwe inġenju tal-ajru li jitħaddem jew li huwa maħsub biex jitħaddem mingħajr bdot abbord;
“tagħmir biex inġenju tal-ajru mingħajr bdot abbord jiġi kkontrollat mill-bogħod” tfisser kwalunkwe strument, tagħmir, mekkaniżmu, apparat, suppliment, softwer jew aċċessorji li jkunu neċessarji għat-tħaddim sikur ta' UA għajr parti minnu u li ma jinġarrux abbord dak l-UA;
“sistema tal-ajru mingħajr bdot abbord” (UAS) tfisser inġenju tal-ajru mingħajr bdot abbord u t-tagħmir biex dan jiġi kkontrollat mill-bogħod;
“operatur ta' sistema tal-ajru mingħajr bdot abbord” (“operatur ta' UAS”) tfisser kwalunkwe persuna ġuridika jew fiżika li topera jew biħsiebha topera UAS waħda jew aktar;
kategorija “miftuħa” tfisser kategorija ta' operazzjonijiet tal-UAS li hija ddefinita fl-Artikolu 4 tar-Regolament ta' Implimentazzjoni (UE) 2019/947;
kategorija “speċifika” tfisser kategorija ta' operazzjonijiet tal-UAS li hija ddefinita fl-Artikolu 5 tar-Regolament ta' Implimentazzjoni (UE) 2019/947;
kategorija “ċertifikata” tfisser kategorija ta' operazzjonijiet tal-UAS li hija ddefinita fl-Artikolu 6 tar-Regolament ta' Implimentazzjoni (UE) 2019/947;
“leġiżlazzjoni tal-Unjoni dwar l-armonizzazzjoni” tfisser kwalunkwe leġiżlazzjoni tal-Unjoni li tarmonizza l-kundizzjonijiet għat-tqegħid ta' prodotti fis-suq;
“akkreditament” tfisser akkreditament kif definit fil-paragrafu 10 tal-Artikolu 2 tar-Regolament (KE) Nru 765/2008;
“valutazzjoni tal-konformità” tfisser il-proċess li juri jekk ir-rekwiżiti speċifikati relatati ma' prodott ġewx sodisfatti;
“korp tal-valutazzjoni tal-konformità” tfisser korp li jwettaq attivitajiet ta' valutazzjoni tal-konformità inklużi l-kalibrazzjoni, l-ittestjar, iċ-ċertifikazzjoni u l-ispezzjoni;
“markatura CE” tfisser markatura li permezz tagħha l-manifattur jindika li l-prodott huwa konformi mar-rekwiżiti applikabbli stabbiliti fil-leġiżlazzjoni ta' armonizzazzjoni tal-Unjoni li tipprovdi għat-twaħħil tagħha;
“manifattur” tfisser kull persuna fiżika jew ġuridika li timmanifattura prodott, jew li għandha prodott iddisinjat jew immanifatturat u li tikkummerċjalizza dak il-prodott taħt isimhom jew it-trejdmark tagħhom;
“rappreżentant awtorizzat” tfisser kwalunkwe persuna fiżika jew ġuridika stabbilita fi ħdan l-Unjoni li rċeviet mandat bil-miktub minn manifattur sabiex taġixxi f'ismu fir-rigward ta' kompiti speċifikati;
“importatur” tfisser kull persuna fiżika jew ġuridika stabbilita fl-Unjoni li tqiegħed prodott minn pajjiż terz fis-suq tal-Unjoni;
“operaturi ekonomiċi” tfisser il-manifattur, ir-rappreżentant awtorizzat tal-manifattur, l-importatur u d-distributur tal-UAS;
“tqegħid fis-suq” tfisser kwalunkwe provvista ta' prodott għad-distribuzzjoni, il-konsum jew l-użu fis-suq tal-Unjoni tul attività kummerċjali kemm jekk issir bi ħlas kif ukoll jekk tkun mingħajr ħlas;
“introduzzjoni fis-suq” tfisser li prodott jitqiegħed għall-ewwel darba fis-suq tal-Unjoni;
“standard armonizzat” tfisser standard armonizzat kif definit fil-punt (c) tal-Artikolu 2(1) tar-Regolament (UE) Nru 1025/2012;
“speċifikazzjoni teknika” tfisser dokument li jistabbilixxi r-rekwiżiti tekniċi li jridu jiġu sodisfatti minn prodott, proċess jew servizz;
“UAS mibnija b'mod privat” tfisser UAS immuntata jew manifatturata għall-użu proprju minn min jibniha, eskluża UAS immuntata minn sett ta' partijiet imqiegħda fis-suq mill-manifattur bħala kitt waħda lesta għall-immuntar;
“awtorità tas-sorveljanza tas-suq” tfisser awtorità ta' kull Stat Membru responsabbli għat-twettiq tas-sorveljanza tas-suq fit-territorju tiegħu;
“irtirar” tfisser kull miżura maħsuba biex prodott fil-katina ta' provvista ma jitħalliex jitqiegħed fis-suq;
“spazju tal-ajru uniku Ewropew” tfisser spazju tal-ajru fuq it-territorju li għalih japplikaw it-Trattati, kif ukoll kwalunkwe spazju tal-ajru ieħor fejn l-Istati Membri japplikaw ir-Regolament (KE) Nru 551/2004 tal-Parlament Ewropew u tal-Kunsill (13) f'konformità mal-paragrafu 3 tal-Artikolu 1 ta' dak ir-Regolament;
“bdot mill-bogħod” tfisser persuna fiżika responsabbli għat-tmexxija sikura tat-titjira ta' UA bit-tħaddim tal-kontrolli tat-titjira tagħha, b'mod manwali jew, meta l-UA jtir b'mod awtomatiku, bis-sorveljanza tar-rotta tagħha u biż-żamma tal-possibbiltà ta' intervent u ta' tbiddil tar-rotta tagħha fi kwalunkwe waqt;
“massa massima tat-tluq” (“MTOM”) tfisser l-ogħla massa ta' UA, inkluż it-tagħbija u l-fjuwil, kif definita mill-manifattur jew il-fabbrikant, li bih jista' jitħaddem l-UA;
“tagħbija” tfisser kwalunkwe strument, mekkaniżmu, tagħmir, parti, apparat, suppliment, jew aċċessorju, inkluż tagħmir tal-komunikazzjoni, li huma installati fl-inġenju tal-ajru jew imqabbda miegħu, u li ma jintużawx jew li ma jkollhomx l-għan li jintużaw fit-tħaddim jew fil-kontroll ta' inġenju tal-ajru fit-titjira, u ma jkunux parti minn qafas tal-inġenju tal-ajru, minn magna jew minn skrun;
“modalità ta' insegwiment” tfisser modalità tat-tħaddim ta' UAS li fiha l-UA kostantament isegwi l-bdot mill-bogħod fi ħdan raġġ predeterminat;
“identifikazzjoni diretta mill-bogħod” tfisser sistema li tiżgura t-trażmissjoni lokali ta' informazzjoni dwar UA waqt l-operazzjoni, inkluż il-markaturi tal-UA, biex din l-informazzjoni tkun tista' tinkiseb mingħajr aċċess fiżiku għall-UA;
“ġeokonsapevolezza” tfisser funzjoni li, abbażi tad-data pprovduta mill-Istati Membri, tindividwa ksur potenzjali tal-limitazzjonijiet tal-ispazju tal-ajru u twissi lill-bdoti mill-bogħod biex ikunu jisgħu jieħdu azzjoni effettiva u immedjata biex jipprevjenu dak il-ksur;
“livell ta' potenza akustika LWA” tfisser potenza akustika ponderata-A f'dB b'rabta ma' 1 pW kif definit fl-EN ISO 3744:2010;
“livell ta' potenza akustika mkejjel” tfisser livell ta' potenza akustika kif determinat mill-kejl kif stipulat fil-Parti 13 tal-Anness; il-valuri mkejla jistgħu jkunu ddeterminati jew minn rappreżentanti ta' UA waħda għat-tip ta' tagħmir jew mill-medja ta' numru ta' UA;
“livell ta' potenza akustika garantita” tfisser livell ta' ħoss ta' qawwa determinat skont il-bżonnijiet imniżżla fil-Parti 13 tal-Anness li tinkludi l-inċertezzi minħabba varjazzjoni ta' produzzjoni u proċeduri ta' kejl u fejn il-produttur, jew ir-rappreżentant awtorizzat tiegħu mwaqqaf fil-Komunità, jikkonferma li skont l-istrumenti applikati u li jissemmew fid-dokumentazzjoni teknika dan ma jinqabiżx;
“żamma fl-arja” tfisser li tibqa' fl-istess pożizzjoni ġeografika fl-ajru;
“ġemgħat ta' persuni” tfisser laqgħat fejn il-persuni ma jkunux jistgħu jitilqu minħabba d-densità tan-nies preżenti.
UAS maħsuba biex jitħaddmu fil-kategorija “miftuħa” u aċċessorji supplementari għall-identifikazzjoni mill-bogħod
Rekwiżiti tal-prodott
1. Il-prodotti msemmija fil-paragrafu 1 tal-Artikolu 2 għandhom jissodisfaw ir-rekwiżiti stabbiliti fil-Partijiet 1 sa 6 tal-Anness.
2. UAS li mhumiex ġugarelli skont it-tifsira tad-Direttiva 2009/48/KE għandhom jikkonformaw biss mar-rekwiżiti rilevanti dwar is-saħħa u s-sikurezza stabbiliti fid-Direttiva 2006/42/KE fir-rigward ta' riskji għajr dawk marbuta mas-sikurezza tat-titjir tal-UA.
3. Kwalunkwe aġġornamenti tas-software tal-prodotti li diġà tqiegħdu fis-suq jista' jsir biss jekk tali aġġornamenti ma jaffetwawx il-konformità tal-prodott.
Tqegħid fis-suq u moviment liberu tal-prodotti
1. Il-prodotti għandhom jitqiegħdu fis-suq biss jekk jissodisfaw ir-rekwiżiti ta' dan il-Kapitolu u ma jipperikolawx is-saħħa jew is-sikurezza tal-persuni, tal-annimali jew tal-proprjetà.
2. L-Istati Membri ma għandhomx jipprojbixxu, jirrestrinġu jew jimpedixxu, għall-aspetti koperti minn dan il-Kapitolu, it-tqegħid fis-suq ta' prodotti li jikkonformaw ma' dan il-Kapitolu.
1. Meta jqiegħdu l-prodott tagħhom fis-suq tal-Unjoni, il-manifatturi għandhom jiżguraw li dan ikun ġie ddisinjat u mmanifatturat skont ir-rekwiżiti stabbiliti fil-Partijiet 1 sa 6 tal-Anness.
2. Il-manifatturi għandhom ifasslu d-dokumentazzjoni teknika previsti fl-Artikolu 17 u jwettqu l-proċedura ta' valutazzjoni tal-konformità relevanti msemmija fl-Artikolu 13 jew jesternalizzawha.
Fejn tkun intweriet il-konformità tal-prodott mar-rekwiżiti stabbiliti fil-Partijiet 1 sa 6 tal-Anness permezz ta' dik il-proċedura ta' valutazzjoni tal-konformità, il-manifatturi għandhom ifasslu dikjarazzjoni ta' konformità tal-UE u jwaħħlu l-markatura CE.
3. Il-manifatturi għandhom iżommu d-dokumentazzjoni teknika u d-dikjarazzjoni ta' konformità tal-UE għal 10 snin wara li l-prodott ikun tqiegħed fis-suq.
4. Il-manifatturi għandhom jiżguraw li jkollhom fis-seħħ proċeduri biex il-produzzjoni ta' serje tibqa' konformi ma' dan il-Kapitolu. Għandhom jitqiesu adegwatament dawk it-tibdiliet fid-disinn, fil-karatteristiċi jew fis-softwer, u t-tibdiliet fl-istandards armonizzati jew fl-ispeċifikazzjonijiet tekniċi li b'referenza għalihom tiġi ddikjarata l-konformità ta' prodott.
Meta jitqies li jkun meħtieġ fir-rigward tar-riskji ppreżentati minn prodott, il-manifatturi għandhom, għall-finijiet tal-protezzjoni tas-saħħa u tas-sikurezza tal-konsumaturi, jagħmlu testijiet fuq kampjuni ta' prodotti kummerċjalizzati, jinvestigaw, u jekk ikun meħtieġ, iżommu reġistru ta' lmenti, ta' prodotti mhux konformi u ta' sejħiet lura ta' prodotti, u għandhom iżommu lil distributuri informati dwar kwalunkwe monitoraġġ ta' dan it-tip.
5. Il-manifatturi tal-UAS għandhom jiżguraw li l-UA ikollhom fuqhom it-tip skont id-Deċiżjoni 768/2008/KE kif ukoll numru tas-serje uniku li jippermetti l-identifikazzjoni tagħhom, u fejn applikabbli, jkunu konformi mar-rekwiżiti definit fil-Partijiet 2 sa 4 korrispondenti tal-Anness. Il-manifatturi ta' aċċessorju supplimentari għall-identifikazzjoni mill-bogħod għandhom jiżguraw li l-aċċessorji supplimentari għall-identifikazzjoni mill-bogħod ikollhom fuqhom it-tip kif ukoll in-numru tas-serje uniku li jippermetti l-identifikazzjoni tagħhom u li jkun konformi mar-rekwiżiti definiti fil-Parti 6 tal-Anness. Fiż-żewġ każijiet, il-manifatturi għandhom jiżguraw n-numru tas-serje uniku jitwaħħal ukoll fuq id-dikjarazzjoni tal-konformità tal-UE jew fuq id-dikjarazzjoni simplifikata ta' konformità tal-UE msemmija fl-Artikolu 14.
6. Il-manifatturi għandhom jindikaw, fuq il-prodott, isimhom, l-isem kummerċjali rreġistrat jew it-trademark irreġistrata tagħhom, l-indirizz tas-sit web u l-indirizz postali fejn ikunu jistgħu jiġu kkuntattjati jew, jekk dan ma jkunx possibbli, fuq l-imballaġġ tiegħu jew f'dokument li jakkumpanjah. L-indirizz għandu jindika punt waħdieni fejn jista' jiġi kkuntattjat il-manifattur. Id-dettalji ta' kuntatt għandhom ikunu indikati b'lingwa li tinftiehem faċilment mill-utenti aħħarin u mill-awtoritajiet ta' sorveljanza tas-suq.
7. Il-manifatturi għandhom jiżguraw li l-prodott ikun akkumpanjat minn manwal u minn avviż ta' informazzjoni meħtieġa mill-Partijiet 1 sa 6 tal-Anness f'lingwaġġ li jista' jinftiehem faċilment mill-konsumaturi u utenti finali oħrajn, kif iddeterminat mill-Istat Membru kkonċernat. Dawn il-manwal u l-avviż ta' informazzjoni, kif ukoll kull tip ta' ttikkettar għandhom ikunu ċari, jistgħu jinftiehmu u leġibbli.
8. Il-manifatturi għandhom jiżguraw li kull prodott ikun akkumpanjat minn dikjarazzjoni ta' konformità tal-UE jew b'dikjarazzjoni ta' konformità tal-UE ssimplifikata. Meta tingħata dikjarazzjoni ta' konformità tal-UE ssimplifikata, din għandu jkollha l-indirizz tal-Internet preċiż minn fejn ikun jista' jinkiseb it-test sħiħ tad-dikjarazzjoni ta' konformità tal-UE.
9. Il-manifatturi li jqisu jew li jkollhom raġuni biex jemmnu li prodotti li jkunu introduċew fis-suq mhumiex konformi ma' dan il-Kapitolu għandhom minnufih jieħdu l-miżuri korrettivi meħtieġa biex dak il-prodott isir konformi, jirtirawh jew jiġbruh lura, jekk dan ikun xieraq. Fejn il-prodott jippreżenta riskju, il-manifatturi għandhom jinformaw minnufih lill-awtoritajiet nazzjonali ta' sorveljanza tal-Istati Membri fejn huma jkunu qiegħdu l-prodott fis-suq għal dan il-għan, billi jagħtu d-dettalji, b'mod partikolari, dwar in-nuqqas tal-konformità, dwar kull miżura korrettiva meħuda u dwar ir-riżultati ta' din.
10. Il-manifatturi għandhom, fuq talba motivata minn awtorità nazzjonali kompetenti, jipprovdulha l-informazzjoni u d-dokumentazzjoni kollha meħtieġa, fuq karta jew f'format elettroniku, biex juru l-konformità tal-prodott ma' dan il-Kapitolu b'lingwa li tkun tista' tinftiehem faċilment minn dik l-awtorità. Huma għandhom jikkooperaw ma' dik l-awtorità, fuq talba tagħha, fir-rigward ta' kull azzjoni meħuda biex jiġu eliminati r-riskji ppreżentati mill-prodott li huma jkunu introduċew fis-suq.
1. Manifattur jista', permezz ta' mandat bil-miktub, jaħtar rappreżentant awtorizzat.
L-obbligi stabbiliti fil-paragrafu 1 tal-Artikolu 6 u l-obbligu li titħejja d-dokumentazzjoni teknika msemmija fil-paragrafu 2 tal-Artikolu 6 ma għandhomx ikunu parti mill-mandat tar-rappreżentant awtorizzat.
2. Rappreżentant awtorizzat għandu jwettaq il-kompiti speċifikati fil-mandat li jkun irċieva mingħand il-manifattur. Il-mandat għandu jippermetti lir-rappreżentant awtorizzat għall-inqas li jagħmel dan li ġej:
li jżomm id-dikjarazzjoni ta' konformità tal-UE u d-dokumentazzjoni teknika għad-dispożizzjoni tal-awtoritajiet nazzjonali ta' sorveljanza tas-suq għal perjodu ta' 10 snin wara li l-prodott ikun tqiegħed fis-suq tal-Unjoni;
wara talba motivata mingħand awtorità tas-sorveljanza tas-suq jew ta' kontroll fuq il-fruntiera, lil din l-awtorità jagħtiha kull informazzjoni u dokumentazzjoni meħtieġa biex tintwera l-konformità tal-prodott;
jikkoopera mal-awtoritajiet nazzjonali ta' sorveljanza jew tal-kontroll fuq il-fruntiera, wara talba tagħhom, fir-rigward ta' kull azzjoni meħuda biex jiġu eliminati n-nuqqas ta' konformità tal-prodotti koperti mill-mandat tar-rappreżentant awtorizzat jew ir-riskji ta' sikurezza miġjuba minnhom.
1. L-importaturi għandhom iqiegħdu fis-suq tal-Unjoni dawk il-prodotti biss li jkunu konformi mar-rekwiżiti stabbiliti f'dan il-Kapitolu.
2. Qabel ma jqiegħdu prodott fis-suq tal-Unjoni, l-importaturi għandhom jiżguraw li:
il-manifattur wettaq il-proċedura xierqa ta' valutazzjoni tal-konformità msemmija fl-Artikolu 13;
il-manifattur fassal id-dokumentazzjoni teknika msemmija fl-Artikolu 17;
il-prodott fih il-markatura CE u, fejn ikun hemm bżonn, it-tikketta ta' identifikazzjoni tal-klassi tal-UA u l-indikazzjoni tal-livell ta' potenza akustika;
il-prodott ikollu miegħu d-dokumenti msemmija fil-paragrafi 7 u 8 tal-Artikolu 6;
il-manifattur ikkonforma mar-rekwiżiti stabbiliti fil-paragrafi 5 u 6 tal-Artikolu 6.
Meta importatur iqis jew ikollu raġunijiet biex jemmen li prodott ma jkunx konformi mar-rekwiżiti stabbiliti fil-Partijiet 1 sa 6 tal-Anness, dan ma għandux iqiegħed il-prodott fis-suq sakemm dan ma jkunx sar konformi. Barra minn hekk, meta l-prodott ikun jippreżenta riskju għas-saħħa u għas-sikurezza tal-konsumaturi u tal-partijiet terzi, l-importatur għandu jinforma lill-manifattur u lill-awtoritajiet nazzjonali kompetenti dwar dan.
3. L-importaturi għandhom jindikaw fuq il-prodott, isimhom, l-isem kummerċjali rreġistrat jew it-trademark irreġistrata tagħhom, is-sit web u l-indirizz postali fejn ikunu jistgħu jiġu kkuntattjati jew, jekk dan ma jkunx possibbli, fuq l-imballaġġ tiegħu jew f'dokument li jakkumpanja l-prodott. Id-dettalji ta' kuntatt għandhom ikunu b'lingwa li tinftiehem faċilment mill-utenti aħħarin u mill-awtoritajiet ta' sorveljanza tas-suq.
4. L-importaturi għandhom jiżguraw li l-prodott ikun akkumpanjat minn manwal u minn avviż ta' informazzjoni meħtieġa mill-Partijiet 1 sa 6 tal-Anness f'lingwaġġ li jista' jinftiehem faċilment mill-konsumaturi u utenti finali oħrajn, kif iddeterminat mill-Istat Membru kkonċernat. Dak il-manwal u l-avviż ta' informazzjoni, kif ukoll kull tip ta' ttikkettar għandhom ikunu ċari, jistgħu jinftiehmu u leġibbli.
5. L-importaturi għandhom jiżguraw li, filwaqt li l-prodott ikun taħt ir-responsabbiltà tagħhom, il-kundizzjonijiet ta' ħżin jew ta' trasport tiegħu ma jippreġudikawx il-konformità tiegħu mar-rekwiżiti stabbiliti fl-Artikolu 4.
6. Meta jitqies li jkun xieraq fir-rigward tar-riskji preżentati minn prodott, l-importaturi għandhom, għall-finijiet tal-protezzjoni tas-saħħa u tas-sikurezza tal-utenti aħħarija u tal-partijiet terzi, jagħmlu testijiet fuq kampjuni ta' prodotti li jkunu tqiegħdu fis-suq, jinvestigaw, u, jekk ikun meħtieġ, iżommu reġistru ta' lmenti, ta' prodotti mhux konformi u sejħiet lura tal-prodotti mis-suq, u għandhom iżommu lid-distributuri informati dwar kwalunkwe monitoraġġ ta' dan it-tip.
7. Importaturi li jqisu jew li jkollhom raġuni biex jaħsbu li prodott li huma jkunu qiegħdu fis-suq ma jkunx konformi mal-leġiżlazzjoni applikabbli tal-Unjoni dwar l-armonizzazzjoni, għandhom immedjatament jieħdu l-miżuri korrettivi meħtieġa biex il-prodott isir konformi, biex jirtirawh mis-suq jew isejħulu lura, skont il-każ. Barra minn hekk, fejn il-prodott jippreżenta riskju, l-importaturi għandhom jinformaw minnufih lill-awtoritajiet ta' sorveljanza tas-suq tal-Istati Membri fejn ikunu qiegħdu l-prodott fis-suq għal dan il-għan, billi jagħtu d-dettalji, b'mod partikolari, dwar in-nuqqas tal-konformità u dwar kull miżura korrettiva meħuda.
8. L-importaturi għandhom, għal 10 snin wara li l-prodott ikun tqiegħed fis-suq, iżommu kopja tad-dikjarazzjoni tal-konformità tal-UE għad-dispożizzjoni tal-awtoritajiet tas-sorveljanza tas-suq u jiżguraw li d-dokumentazzjoni teknika tkun disponibbli għal dawk l-awtoritajiet, fuq talba.
9. L-importaturi għandhom, wara talba motivata mill-awtorità nazzjonali kompetenti, jipprovduha bl-informazzjoni u d-dokumentazzjoni kollha neċessarja fuq karta jew f'forma elettronika biex juru l-konformità tal-prodott, b'lingwa li tkun tista' tinftiehem faċilment minn dik l-awtorità kompetenti nazzjonali. Huma għandhom jikkooperaw ma' dik l-awtorità, fuq talba tagħha, fir-rigward ta' kull azzjoni meħuda biex jiġu eliminati r-riskji ppreżentati mill-prodott li huma jkunu introduċew fis-suq.
1. Meta jqiegħdu prodott fis-suq tal-Unjoni, id-distributuri għandhom jaġixxu bl-attenzjoni dovuta b'rabta mar-rekwiżiti stabbiliti f'dan il-Kapitolu.
2. Qabel ma jqiegħdu prodott fis-suq, id-distributuri għandhom jivverifikaw li l-prodott ikollu fuq il-markatura CE u, meta applikabbli, it-tikketta ta' identifikazzjoni tal-klassi tal-UA u l-indikazzjoni tal-livell ta' potenza akustika, ikun akkumpanjat mid-dokumenti msemmija fil-paragrafi 7 u 8 tal-Artikolu 6, u li l-manifattur u l-importatur ikkonformaw mar-rekwiżiti stabbiliti fil-paragrafi 5 u 6 tal-Artikolu 6 u fil-paragrafu 3 tal-Artikolu 8).
Id-distributuri għandhom jiżguraw li l-prodott ikun akkumpanjat minn manwal u minn avviż ta' informazzjoni meħtieġa mill-Partijiet 1 sa 6 tal-Anness f'lingwa li tista' tinftiehem faċilment mill-konsumaturi u utenti finali oħrajn, kif iddeterminat mill-Istat Membru kkonċernat. Dak il-manwal u l-avviż ta' informazzjoni, kif ukoll kull tip ta' ttikkettar għandhom ikunu ċari, jistgħu jinftiehmu u leġibbli.
Meta distributur iqis jew ikollu raġuni biex jemmen li prodott ma jkunx konformi mar-rekwiżiti stabbiliti fl-Artikolu 4, dan ma għandux iqiegħed il-prodott fis-suq sakemm dan ikun sar konformi. Barra minn hekk, fejn il-prodott jippreżenta riskju, id-distributur għandu jinforma lill-manifattur jew lill-importatur kif ukoll lill-awtoritajiet tas-sorveljanza tas-suq kompetenti dwar dan.
3. Id-distributuri għandhom jiżguraw li, filwaqt li prodott ikun taħt ir-responsabbiltà tagħhom, il-kundizzjonijiet ta' ħżin jew trasport tiegħu ma jippreġudikawx il-konformità tiegħu mar-rekwiżiti stabbiliti fl-Artikolu 4.
4. Distributuri li jqisu jew li jkollhom raġunijiet biex jaħsbu li prodott li huma jkunu qiegħdu fis-suq ma jkunx konformi mal-leġiżlazzjoni applikabbli tal-Unjoni dwar l-armonizzazzjoni, għandhom jiżguraw li jittieħdu l-miżuri korrettivi meħtieġa biex il-prodott isir konformi, biex jirtirawh mis-suq jew isejħulu lura, skont il-każ. Barra minn hekk, fejn il-prodott jippreżenta riskju, id-distributuri għandhom jinformaw minnufih lill-awtoritajiet ta' sorveljanza tas-suq tal-Istati Membri fejn ikunu qiegħdu l-prodott fis-suq għal dan il-għan, billi jagħtu d-dettalji, b'mod partikolari, dwar in-nuqqas tal-konformità u dwar kull miżura korrettiva meħuda.
5. Id-distributuri għandhom, fuq talba motivata mill-awtorità nazzjonali kompetenti, jipprovdulha l-informazzjoni u d-dokumentazzjoni kollha, fuq karta jew f'forma elettronika, biex juru l-konformità tal-prodott. Huma għandhom jikkooperaw ma' dik l-awtorità, fuq talba tagħha, fir-rigward ta' kull azzjoni meħuda biex jiġu eliminati r-riskji ppreżentati mill-prodott li jkunu qiegħdu fis-suq.
Importatur jew distributur għandu jitqies bħala manifattur għall-finijiet ta' dan il-Kapitolu u għandu jkun soġġett għall-obbligi tal-manifatturi skont l-Artikolu 6, meta dawn ikunu qiegħdu prodott fis-suq taħt isimhom jew bit-trademark tagħhom jew jimmodifikaw il-prodott li jkun diġà tqiegħed fis-suq b'tali mod li tista' tintlaqat il-konformità ma' dan il-Kapitolu.
1. L-operaturi ekonomiċi għandhom, fuq talba, jidentifikaw dan li ġej lill-awtoritajiet ta' sorveljanza tas-suq:
kull operatur ekonomiku li jkun ipprovdihom bi prodott;
2. L-operaturi ekonomiċi għandhom ikunu kapaċi jippreżentaw l-informazzjoni msemmija fil-paragrafu 1:
għal 10 snin wara li jkunu ġew ipprovduti bil-prodott;
għal 10 snin wara li jkunu pprovdew il-prodott.
Prodott li jkun konformi ma' standards armonizzati jew partijiet minnhom, li r-referenzi tagħhom ikunu ġew ippubblikati f'Il-Ġurnal Uffiċjali tal-Unjoni Ewropea, għandu jkun preżunt konformi mar-rekwiżiti koperti minn dawk l-istandards jew partijiet minnhom, stabbiliti fil-Partijiet 1 sa 6 tal-Anness.
Proċeduri għall-valutazzjoni tal-konformità
1. Il-manifattur għandu jwettaq valutazzjoni tal-konformità tal-prodott billi juża waħda mill-proċeduri li ġejjin bl-għan li jistabbilixxi l-konformità ta' dan mar-rekwiżiti stabbiliti fil-Partijiet 1 sa 6 tal-Anness. Il-valutazzjoni tal-konformità għandha tqis il-kundizzjonijiet operazzjonali maħsuba u prevedibbli kollha.
2. Il-proċeduri disponibbli għat-twettiq tal-valutazzjoni tal-konformità għandhom ikunu dawn li ġejjin:
il-kontroll intern tal-produzzjoni stabbilit fil-Parti 7 tal-Anness, meta tiġi vvalutata l-konformità ta' prodott mar-rekwiżiti stabbiliti fil-Parti 1, 5 jew 6 tal-Anness, soġġett għall-kundizzjoni li l-manifattur ikun applika standards armonizzati, li r-referenzi tagħhom ikunu ġew ippubblikati f'Il-Ġurnal Uffiċjali tal-Unjoni Ewropea, għar-rekwiżiti kollha li għalihom jeżistu standards bħal dawn;
eżami tat-tip tal-UE segwit minn konformità mat-tip, ibbażat fuq il-kontroll intern tal-produzzjoni kif stabbilit fil-Parti 8 tal-Anness;
konformità bbażata fuq garanzija sħiħa tal-kwalità stabbilita fil-Parti 9 tal-Anness, ħlief meta tiġi vvalutata l-konformità ta' prodott li jkun ġugarell skont it-tifsira tad-Direttiva 2009/48/KE.
1. Id-dikjarazzjoni ta' konformità tal-UE msemmija fil-paragrafu 8 tal-Artikolu 6 għandha tiddikjara li l-konformità tal-prodott mar-rekwiżiti stabbiliti fil-Partijiet 1 sa 6 tal-Anness intweriet u, għall-UAS, tidentifika l-klassi tagħha.
2. Id-dikjarazzjoni ta' konformità tal-UE għandu jkollha l-istruttura stabbilita fil-Parti 11 tal-Anness, għandha tinkludi l-elementi speċifikati f'dik il-Parti u għandha tiġi aġġornata kontinwament. Għandha wkoll tiġi tradotta fil-lingwa jew lingwi meħtieġa mill-Istat Membru fejn jiġi introdott jew fejn jitqiegħed fis-suq il-prodott.
3. Id-dikjarazzjoni ta' konformità ssimplifikata tal-UE msemmija fil-paragrafu 8 tal-Artikolu 6 għandu jkun fiha l-elementi stipulati fil-Parti 12 tal-Anness u għandha tiġi aġġornata kontinwament. Għandha wkoll tiġi tradotta fil-lingwa jew il-lingwi meħtieġa mill-Istat Membru fejn il-prodott jiġi introdott fis-suq jew jitqiegħed fis-suq. It-test sħiħ tad-dikjarazzjoni ta' konformità tal-UE għandu jkun disponibbli fuq l-indirizz tal-Internet imsemmi fid-dikjarazzjoni ta' konformità ssimplifikata tal-UE f'lingwa jew fil-lingwi meħtieġa mill-Istat Membru fejn il-prodott jiġi introdott jew jitqiegħed fis-suq.
4. Meta prodott ikun soġġett għal aktar minn att wieħed tal-Unjoni li jeżiġi dikjarazzjoni ta' konformità tal-UE, għandha titfassal dikjarazzjoni ta' konformità tal-UE waħda fir-rigward ta' dawn l-atti kollha tal-Unjoni. Dik id-dikjarazzjoni għandu jkollha l-identifikazzjoni tal-atti tal-Unjoni kkonċernati, inklużi r-referenzi tal-pubblikazzjoni tagħhom.
5. Meta jfassal id-dikjarazzjoni ta' konformità tal-UE, il-manifattur għandu jassumi responsabbiltà għall-konformità tal-prodott mar-rekwiżiti stabbiliti f'dan il-Kapitolu.
Il-markatura CE għandha tkun soġġetta għall-prinċipji ġenerali stabbiliti fl-Artiklu 30 tar-Regolament (KE) Nru 765/2008.
Ir-regoli u l-kundizzjonijiet għat-twaħħil tal-markatura CE, tan-numru ta' identifikazzjoni tal-korp innotifikat, tat-tikketta għall-identifikazzjoni tal-klassi tal-UAS u tal-indikazzjoni tal-livell ta' potenza akustika
1. Il-markatura CE għandha titwaħħal b'mod viżibbli, leġibbli u li ma jitħassarx mal-prodott jew mal-pjanċa tad-data mwaħħla miegħu. Fejn dan ma jkunx possibbli jew ma jkunx ġustifikat minħabba d-daqs tal-prodott, din għandha titwaħħal fuq l-imballaġġ.
2. It-tikketta għall-identifikazzjoni tal-klassi tal-UA għandha titwaħħal b'mod viżibbli, leġibbli u li ma jitħassarx mal-UA u mal-imballaġġ tagħha u tal-anqas għandha tkun għolja 5 mm. It-twaħħil ta' markaturi, sinjali jew iskrizzjoniet ma' prodott, li x'aktarx ifixklu lil partijiet terzi fir-rigward tat-tifsira jew il-forma tat-tikketta tal-identifikazzjoni tal-klassi għandu jkun ipprojbit.
3. L-indikazzjoni tal-livell ta' potenza akustika skont il-Parti 14 ta' dan l-Anness għandha tkun imwaħħla, meta applikabbli, b'mod viżibbli, leġibbli u li ma jitħassarx fuq il-UA, sakemm dan ma jkunx possibbli jew mhux ġustifikat minħabba d-daqs tal-prodott, u fuq l-imballaġġ.
4. Il-markatura CE u, fejn applikabbli, l-indikazzjoni tal-livell ta' potenza akustika u t-tikketta għall-identifikazzjoni tal-klassi tal-UA għandhom jitwaħħlu qabel ma l-prodott jitqiegħed fis-suq.
5. Il-markatura CE għandu jkollu warajh in-numru tal-identifikazzjoni tal-korp innotifikat meta tiġi applikata l-proċedura ta' valutazzjoni tal-konformità stipulata fil-Parti 9 tal-Anness.
In-numru ta' identifikazzjoni tal-korp innotifikat għandu jitwaħħal mill-korp innotifikat innifsu jew fuq istruzzjonijiet tiegħu, mill-manifattur jew mir-rappreżentant awtorizzat tiegħu.
6. L-Istati Membri għandhom jibnu fuq il-mekkaniżmi eżistenti biex jiżguraw l-applikazzjoni korretta tar-reġim li jirregola l-markatura CE u għandhom jieħdu l-azzjoni xierqa fil-każ ta' użu mhux korrett ta' dik il-markatura.
1. Id-dokumentazzjoni teknika għandha tinkludi d-data u d-dettalji rilevanti kollha tal-mezzi li juża l-manifattur biex jiżgura li l-prodott jikkonforma mar-rekwiżiti stabbiliti fil-Partijiet 1 sa 6 tal-Anness. Tal-anqas għandu jkun fiha l-elementi stabbiliti fil-Parti 10 tal-Anness.
2. Id-dokumentazzjoni teknika għandha titfassal qabel ma l-prodott jitqiegħed fis-suq u għandha tiġi aġġornata kontinwament.
3. Id-dokumentazzjoni teknika u l-korrispondenza marbuta mal-proċedura tal-eżami tat-tip tal-UE jew mal-valutazzjoni tas-sistema tal-kwalità tal-manifattur għandhom jitfasslu f'lingwa uffiċjali tal-Istat Membru fejn il-korp innotifikat ikun stabbilit jew f'lingwa aċċettabbli għall-korp.
4. Meta d-dokumentazzjoni teknika ma tikkonformax mal-paragrafi 1, 2 jew 3 ta' dan l-Artikolu, l-awtorità ta' sorveljanza tas-suq tista' titlob lill-manifattur jew lill-importatur biex jara li jitwettaq test minn korp meqjus aċċettabbli mill-awtorità ta' sorveljanza tas-suq bl-ispejjeż imġarrba mill-manifattur jew l-importatur f'perjodu speċifikat biex tiġi verifikata l-konformità tal-prodott mar-rekwiżiti stabbiliti fil-Partijiet 1 sa 6 tal-Anness li japplikaw għalih.
Notifika ta' korpi ta' valutazzjoni ta' konformità
L-Istati Membri għandhom jinnotifikaw lill-Kummissjoni u lill-Istati Membri l-oħrajn dwar il-korpi awtorizzati biex iwettqu kompiti ta' valutazzjoni tal-konformità minn partijiet terzi skont dan il-Kapitolu.
Awtoritajiet ta' notifika
1. Stati Membri għandhom jinnominaw awtorità ta' notifika li tkun responsabbli biex tistabbilixxi u tesegwixxi l-proċeduri meħtieġa għall-valutazzjoni u n-notifika ta' korpi tal-valutazzjoni tal-konformità u għall-monitoraġġ ta' korpi nnotifikati, inklużi l-konformità tad-dispożizzjonijiet tal-Artikolu 24.
2. L-Istati Membri jistgħu jiddeċiedu li l-valutazzjoni u l-monitoraġġ imsemmija fil-paragrafu 1 għandhom isiru minn korp nazzjonali ta' akkreditament skont it-tifsira tar-Regolament (KE) Nru 765/2008.
3. Fejn l-awtorità ta' notifika tiddelega jew inkella tafda l-valutazzjoni, in-notifika jew il-monitoraġġ imsemmija fil-paragrafu 1 lil korp li ma jkunx entità governattiva, dak il-korp għandu jkun entità legali u għandu jikkonforma mutatis mutandis mar-rekwiżiti stabbiliti fl-Artikolu 20. Barra minn hekk, għandu jkollu arranġamenti biex ikopri obbligazzjonijiet li jirriżultaw mill-attivitajiet tiegħu.
4. L-awtorità ta' notifika għandha tieħu responsabbiltà sħiħa għall-kompiti mwettqa mill-korp imsemmi fil-paragrafu 3.
Rekwiżiti marbuta mal-awtoritajiet ta' notifika
1. Awtorità ta' notifika:
għandha tiġi stabbilita b'tali mod li ma toħloqx kunflitti ta' interess ma' korpi ta' valutazzjoni tal-konformità;
għandha tkun organizzata u operata b'mod li jissalvagwarda l-oġġettività u l-imparzjalità tal-attivitajiet tagħha;
għandha tkun organizzata b'tali mod li kull deċiżjoni li tirrigwarda n-notifika ta' korp ta' valutazzjoni tal-konformità tittieħed minn persuni kompetenti differenti minn dawk li jkunu għamlu l-valutazzjoni;
ma għandhiex toffri jew tipprovdi kwalunkwe attività li ssir minn korpi tal-valutazzjoni tal-konformità, jew servizzi ta' konsulenza fuq bażi kummerċjali jew kompetittiva;
għandha tissalvagwardja l-kunfidenzjalità tal-informazzjoni miksuba;
għandu jkollha biżżejjed persunal kompetenti għad-dispożizzjoni tagħha għall-prestazzjoni korretta tal-kompiti tagħha.
Obbligu ta' informazzjoni fuq l-awtoritajiet ta' notifika
1. L-Istati Membri għandhom jinformaw lill-Kummissjoni dwar il-proċeduri tagħhom għall-valutazzjoni u n-notifika ta' korpi ta' valutazzjoni tal-konformità u dwar il-monitoraġġ tal-korpi ta' notifika, u dwar kwalunkwe bidla fihom.
2. Il-Kummissjoni għandha tagħmel dik l-informazzjoni disponibbli pubblikament.
1. Għall-finijiet tan-notifika, korp ta' valutazzjoni tal-konformità għandu jissodisfa r-rekwiżiti stabbiliti fil-paragrafi minn 2 sa 11.
3. Il-korp ta' valutazzjoni tal-konformità għandu jkun korp ta' parti terza indipendenti mill-organizzazzjoni li jivvaluta.
Korp li jkun jappartjeni lil xi assoċjazzjoni kummerċjali jew federazzjoni professjonali li tkun tirrappreżenta intrapriżi involuti fid-disinn, il-manifattura, il-provvista, il-muntaġġ, l-użu jew il-manutenzjoni tal-prodott li huwa jivvaluta, jista', bil-kundizzjoni li l-indipendenza tiegħu u n-nuqqas ta' kull konflitt ta' interess jintwerew, jitqies bħala tali korp ta' valutazzjoni tal-konformità.
4. Korp ta' valutazzjoni tal-konformità, l-ogħla livell tal-ġestjoni tiegħu u l-persunal responsabbli mit-twettiq tal-kompiti ta' valutazzjoni tal-konformità ma għandhomx ikunu d-disinjatur, il-manifattur, il-fornitur, l-installatur, ix-xerrej, is-sid, l-utent jew dak responsabbli mill-manutenzjoni tal-prodott li huma jivvalutaw, u lanqas ir-rappreżentant ta' xi waħda minn dawk il-partijiet. Dan ma għandux jipprekludi l-użu tal-prodott ivvalutat li hu neċessarju għall-operazzjonijiet tal-korp ta' valutazzjoni tal-konformità jew l-użu ta' prodott bħal dan għal għanijiet personali.
Korp ta' valutazzjoni ta' konformità, l-ogħla livell tal-ġestjoni tiegħu u l-persunal responsabbli biex iwettaq il-kompiti ta' valutazzjoni tal-konformità ma għandhomx ikunu direttament involuti fid-disinn, il-manifattura jew il-kostruzzjoni, il-kummerċjalizzazzjoni, l-installazzjoni, l-użu jew il-manutenzjoni ta' dak il-prodott, lanqas ma għandhom jirrappreżentaw lill-partijiet li jwettqu dawk l-attivitajiet. Dawn ma għandhom ikunu involuti fl-ebda attività li tista' toħloq kunflitt mal-indipendenza tal-ġudizzju jew l-integrità tagħhom b'rabta mal-attivitajiet ta' valutazzjoni tal-konformità li għalihom huma jkunu nnotifikati. Dan għandu japplika, b'mod partikolari, għas-servizzi ta' konsulenza.
5. Korpi tal-valutazzjoni tal-konformità u l-persunal tagħhom għandhom iwettqu l-attivitajiet tal-valutazzjoni tal-konformità bl-ogħla livell ta' integrità professjonali u l-kompetenza teknika meħtieġa fil-qasam speċifiku u għandhom ikunu ħielsa minn kull pressjoni u tentazzjoni, partikolarment finanzjarji, li jistgħu jinfluwenzaw il-ġudizzju tagħhom jew ir-riżultati tal-attivitajiet tal-valutazzjoni tal-konformità tagħhom, speċjalment fir-rigward ta' persuni jew gruppi ta' persuni b'interess fir-riżultati ta' dawk l-attivitajiet.
6. Il-korp tal-valutazzjoni tal-konformità għandu jkun kapaċi jwettaq il-kompiti kollha tal-valutazzjoni tal-konformità assenjati lilu permezz tal-Parti 8 jew 9 tal-Anness fir-rigward tagħhom ikun ġie nnotifikat, kemm jekk dawk il-kompiti jsiru mill-korp stess tal-valutazzjoni tal-konformità kif ukoll jekk f'ismu u taħt ir-responsabbiltà tiegħu.
F'kull żmien u għal kull proċedura tal-evalwazzjoni tal-konformità u għal kull tip jew kategorija ta' prodott li dwarhom ikun innotifikat, korp tal-evalwazzjoni tal-konformità għandu jkollu għad-dispożizzjoni tiegħu in-neċessitajiet li ġejjin:
persunal b'għarfien tekniku u b'esperjenza suffiċjenti u xierqa biex iwettaq il-kompiti ta' valutazzjoni tal-konformità;
deskrizzjonijiet ta' proċeduri li f'konformità magħhom titwettaq il-valutazzjoni tal-konformità, filwaqt li jiġu żgurati t-trasparenza u l-kapaċità ta' riproduzzjoni ta' dawk il-proċeduri; hu għandu jkollu l-politiki u l-proċeduri xierqa li jiddistingwu bejn ħidmiet li jwettaq bħala korp innotifikat u attivitajiet oħra;
proċeduri għat-twettiq ta' attivitajiet li jqisu kif xieraq id-daqs tal-impriża, is-settur li topera fih, l-istruttura tagħha, il-grad ta' kumplessità tal-prodott ikkonċernat u n-natura ta' massa jew ta' serje tal-proċess ta' produzzjoni.
Korp tal-evalwazzjoni tal-konformità għandu jkollu l-mezzi neċessarji biex jagħmel ix-xogħlijiet tekniċi u amministrattivi konnessi mal-attivitajiet tal-evalwazzjoni tal-konformità b'mod xieraq u għandu jkollu aċċess għat-tagħmir u l-faċilitajiet meħtieġa.
taħriġ tekniku u vokazzjonali sod li jkopri l-attivitajiet kollha ta' valutazzjoni tal-konformità li għalihom il-korp ta' valutazzjoni tal-konformità jkun ġie nnotifikat;
għarfien sodisfaċenti tar-rekwiżiti tal-valutazzjonijiet li jsiru minnhom u awtorità adegwata biex jagħmlu dawk il-valutazzjonijiet;
għarfien xieraq u fehim tar-rekwiżiti, tal-istandards armonizzati applikabbli u tad-dispożizzjonijiet rilevanti tal-leġiżlazzjoni tal-Unjoni dwar l-armonizzazzjoni;
il-kapaċità li jħejji ċertifikati tal-eżami tat-tip tal-UE jew approvazzjonijiet tas-sistema tal-kwalità, reġistri u rapporti li juru li l-valutazzjonijiet ikunu saru.
8. Għandha tkun iggarantita l-imparzjalità tal-korpi ta' valutazzjoni tal-konformità, tal-maniġment superjuri tagħhom u tal-persunal responsabbli biex iwettaq il-kompiti ta' valutazzjoni tal-konformità.
Ir-rimunerazzjoni ta' dawk fl-ogħla livell tal-ġestjoni u tal-persunal responsabbli biex iwettaq il-kompiti ta' valutazzjoni tal-konformità ta' korp tal-valutazzjoni tal-konformità ma għandhiex tiddependi fuq l-għadd ta' valutazzjonijiet li jsiru jew fuq ir-riżultati ta' dawk il-valutazzjonijiet.
9. Il-korpi ta' valutazzjoni tal-konformità għandhom joħorġu polza ta' assigurazzjoni ta' responsabbiltà dment li l-Istat Membru ma jassumix ir-responsabbiltà skont il-liġi nazzjonali, jew dment li l-Istat Membru nnifsu ma jkunx direttament responsabbli għall-valutazzjoni tal-konformità.
10. Il-persunal ta' korp ta' valutazzjoni tal-konformità għandu josserva s-segretezza professjonali fir-rigward tal-informazzjoni kollha miksuba meta jwettaq il-kompiti tiegħu skont il-Partijiet 8 u 9 tal-Anness jew kwalunkwe dispożizzjoni tal-liġi nazzjonali li ddaħħalhom fis-seħħ, ħlief fir-rigward tal-awtoritajiet kompetenti tal-Istat Membru li fih jitwettqu l-attivitajiet tiegħu. Id-drittijiet ta' proprjetà għandhom ikunu protetti.
11. Il-korpi ta' valutazzjoni tal-konformità għandhom jipparteċipaw fi, jew jiżguraw li l-persunal tagħhom responsabbli mit-twettiq tal-kompiti ta' valutazzjoni tal-konformità jkun mgħarraf bl-attivitajiet ta' standardizzazzjoni rilevanti, l-attivitajiet regolatorji fil-qasam tal-UAS u tal-ippjanar tal-frekwenzi, u l-attivitajiet tal-grupp ta' koordinazzjoni tal-korp innotifikat stabbilit taħt il-leġiżlazzjoni ta' armonizzazzjoni tal-Unjoni rilevanti u għandhom japplikaw bħala gwida ġenerali d-deċiżjonijiet amministrattivi u d-dokumenti prodotti bħala riżultat tax-xogħol ta' dak il-grupp.
Preżunzjoni ta' konformità ta' korpi nnotifikati
Fejn korp tal-evalwazzjoni tal-konformità juri l-konformità tiegħu mal-kriterji stabbiliti bl-istandards armonizzati jew ma' partijiet minnhom, li r-referenzi tagħhom ikunu ġew ippubblikati f'Il-Ġurnal Uffiċjali tal-Unjoni Ewropea, huwa għandu jkun preżunt konformi mar-rekwiżiti stabbiliti fl-Artikolu 22 sakemm l-istandards armonizzati applikabbli jkopru dawk ir-rekwiżiti.
Sussidjarji u sottokuntrattar minn korpi nnotifikati
1. Meta korp innotifikat jagħti b'sottokuntratt kompiti speċifiċi konnessi mal-valutazzjoni tal-konformità jew iqabbad sussidjarju, huwa għandu jiżgura li s-sottokuntrattur jew is-sussidjarju jissodisfaw ir-rekwiżiti stabbiliti fl-Artikolu 22 u għandu jinforma lill-awtorità ta' notifika dwar dan.
3. L-attivitajiet jistgħu jingħataw b'sottokuntratt jew jitwettqu minn sussidjarju biss meta jkun hemm il-qbil tal-klijent.
4. Il-korpi nnotifikati għandhom iżommu għad-dispożizzjoni tal-awtorità ta' notifika d-dokumenti rilevanti dwar il-valutazzjoni tal-kwalifiki tas-sottokuntrattur jew tas-sussidjarju u tax-xogħol imwettaq minnhom skont il-Partijiet 8 u 9 tal-Anness.
1. Korp tal-valutazzjoni tal-konformità għandu jissottometti applikazzjoni għal notifika lill-awtorità ta' notifika tal-Istat Membru fejn ikun stabbilit.
2. L-applikazzjoni għal notifika għandha tiġi akkumpanjata minn deskrizzjoni tal-attivitajiet ta' valutazzjoni tal-konformità, il-modulu jew moduli ta' valutazzjoni ta' konformità, u l-prodott li għalih il-korp jiddikjara li huwa kompetenti, kif ukoll permezz ta' ċertifikat ta' akkreditament maħruġ minn korp ta' akkreditament nazzjonali li juri li l-korp tal-valutazzjoni tal-konformità jissodisfa r-rekwiżiti stipulati fl-Artikolu 22.
1. L-awtoritajiet ta' notifika jistgħu jinnotifikaw biss lil korpi ta' valutazzjoni tal-konformità li jkunu ssodisfaw ir-rekwiżiti stabbiliti fl-Artikolu 22.
2. Dawn għandhom jinnotifikaw il-korpi tal-evalwazzjoni tal-konformità lill-Kummissjoni u lill-Istati Membri bil-mezz elettroniku ta' notifika żviluppat u mħaddem mill-Kummissjoni.
3. In-notifika għandha tinkludi d-dettalji kollha dwar l-attivitajiet tal-valutazzjoni tal-konformità, tal-modulu jew moduli tal-valutazzjoni tal-konformità, u tal-prodott ikkonċernat u taċ-ċertifikazzjoni rilevanti ta' akkreditament.
4. Il-korp ikkonċernat jista' jwettaq l-attivitajiet ta' korp innotifikat biss jekk ma titqajjem l-ebda oġġezzjoni mill-Kummissjoni jew minn Stati Membri oħra fi żmien ġimagħtejn (2) mid-data ta' notifika.
5. Korp bħal dan biss għandu jitqies bħala korp innotifikat għall-finijiet ta' dan il-Kapitolu.
6. L-awtorità ta' notifika għandha tinnotifika lill-Kummissjoni u lill-Istati Membri l-oħra b'kull tibdil rilevanti sussegwenti fin-notifika.
Numri ta' identifikazzjoni u listi ta' korpi nnotifikati
1. Il-Kummissjoni għandha tassenja numru ta' identifikazzjoni lil korp innotifikat.
2. Għandha tassenja numru wieħed bħal dan, anki fil-każ fejn il-korp ikun innotifikat skont diversi atti tal-Unjoni.
3. Il-Kummissjoni għandha tippubblika l-lista tal-korpi nnotifikati skont dan ir-Regolament, inklużi n-numri ta' identifikazzjoni li jkunu ġew assenjati lilhom u l-attivitajiet li dwarhom ikunu ġew innotifikati.
1. Fejn awtorità ta' notifika taċċerta ruħha jew tkun infurmata li korp innotifikat ma jkunx għadu jissodisfa r-rekwiżiti stabbiliti fl-Artikolu 22, jew li jonqos milli jaqdi l-obbligi tiegħu, l-awtorità ta' notifika għandha tillimita, tissospendi jew tirtira n-notifika, kif xieraq, skont kemm ikun gravi n-nuqqas fir-rigward tar-rekwiżiti jew tal-obbligi li jridu jiġu ssodisfati. Hija għandha tgħarraf minnufih b'dan lill-Kummissjoni u lill-Istati Membri l-oħra, skont il-każ.
2. Fil-każ ta' restrizzjoni, sospensjoni jew irtirar ta' notifika, jew fejn il-korp innotifikat ma jkunx għadu attiv, l-Istat Membru ta' notifika għandu jieħu l-passi meħtieġa biex jiżgura li l-fajls ta' dak il-korp jiġu pproċessati minn korp innotifikat ieħor jew jinżammu disponibbli għall-awtorità ta' notifika u għall-awtoritajiet tas-sorveljanza tas-suq responsabbli, fuq talba tagħhom.
Kontestazzjoni tal-kompetenza ta' korpi nnotifikati
1. Il-Kummissjoni għandha tinvestiga l-każijiet kollha fejn ikollha dubju jew issir taf b'dubju dwar il-kompetenza ta' korp innotifikat jew l-issoktar tal-osservanza ta' korp innotifikat mar-rekwiżiti u r-responsabbiltajiet li għalihom huwa jkun soġġett.
2. L-Istat Membru ta' notifika għandu jipprovdi lill-Kummissjoni, fuq talba, bl-informazzjoni kollha relatata mal-bażi għan-notifika jew iż-żamma tal-kompetenza tal-korp innotifikat ikkonċernat.
3. Il-Kummissjoni għandha tiżgura li l-informazzjoni sensittiva kollha miksuba matul l-investigazzjonijiet tagħha tiġi ttrattata b'mod kunfidenzjali.
4. Fejn il-Kummissjoni taċċerta ruħha li korp innotifikat ma jissodisfax jew ma jkunx għadu jissodisfa r-rekwiżiti għan-notifika, hija għandha tgħarraf b'dan lill-Istat Membru kif xieraq u titolbu jieħu l-miżuri korrettivi meħtieġa, inkluż id-denotifika, jekk ikun meħtieġ.
Obbligi operazzjonali tal-korpi nnotifikati
1. Il-korpi nnotifikati għandhom jagħmlu l-valutazzjonijiet ta' konformità skont il-proċeduri ta' valutazzjoni tal-konformità stabbiliti fil-Partijiet 8 u 9 tal-Anness.
2. Il-valutazzjonijiet tal-konformità għandhom jitwettqu b'mod proporzjonat, billi jiġu evitati piżijiet bla bżonn għall-operaturi ekonomiċi. Il-korpi ta' valutazzjoni tal-konformità għandhom iwettqu l-attivitajiet tagħhom billi jieħdu kont debitu tad-daqs tal-impriża, is-settur li fiha hija topera, l-istruttura tagħha, il-livell ta' kumplessità tal-prodott ikkonċernat u tan-natura massiva jew serjali tal-proċess ta' produzzjoni.
B'dan il-mod huma għandhom madankollu jirrispettaw il-grad ta' rigorożità u l-livell ta' protezzjoni rikjest biex il-UA jew il-UAS tkun konformi ma' dan il-Kapitolu.
3. Fejn korp innotifikat isib li ma ġewx issodisfati r-rekwiżiti stabbiliti fil-Partijiet 1 sa 6 tal-Anness jew fl-istandards armonizzati korrispondenti jew speċifikazzjonijiet tekniċi oħra mill-manifattur, huwa għandu jesiġi mingħand il-manifattur li dan jieħu miżuri korrettivi xierqa u ma għandu joħroġ ebda ċertifikat tal-eżami tat-tip tal-UE jew approvazzjoni tas-sistema ta' kwalità.
4. Fejn, waqt li jkun qiegħed isir monitoraġġ tal-konformità wara l-ħruġ ta' ċertifikat tal-eżami tat-tip tal-UE jew approvazzjoni tas-sistema ta' kwalità, korp innotifikat isib li prodott ma jkunx għadu konformi, il-korp innotifikat għandu jesiġi mingħand il-manifattur li dan jieħu miżuri korrettivi adegwati u għandu jissospendi jew jirtira ċ-ċerifikat tal-eżami tat-tip tal-UE jew l-approvazzjoni tas-sistema ta' kwalità jekk ikun meħtieġ.
5. Fejn ma jitteħdux miżuri korrettivi jew il-miżuri korrettivi li jittieqħdu ma jkollhomx l-effett mixtieq, il-korp innotifikat għandu jillimita, jissospendi jew jirtira kull ċertifikat tal-eżami tat-tip tal-UE jew approvazzjoni tas-sistema ta' kwalità, skont il-każ.
Appell kontra deċiżjonijiet tal-korpi nnotifikati
Il-korpi nnotifikati għandhom jiżguraw li tkun disponibbli proċedura ta' appell trasparenti u aċċessibbli kontra d-deċiżjonijiet tagħhom.
Obbligi ta' informazzjoni għall-korpi nnotifikati
1. Il-korpi nnotifikati għandhom jinformaw lill-awtorità ta' notifika dwar dan li ġej:
kull rifjut, restrizzjoni, sospensjoni jew irtirar ta' ċertifikat ta' eżami tat-tip tal-UE jew approvazzjoni ta' sistema ta' kwalità skont ir-rekwiżiti tal-Partijiet 8 u 9 tal-Anness;
kwalunkwe talba għal informazzjoni li huma jkunu rċevew minn awtoritajiet ta' sorveljanza tas-suq rigward attivitajiet ta' valutazzjoni tal-konformità;
fuq talba, l-attivitajiet ta' valutazzjoni tal-konformità li jsiru fil-kamp ta' applikazzjoni tan-notifika tagħhom u kwalunkwe attività oħra mwettqa, inklużi attivitajiet transfruntiera u sottokuntrattar.
2. Il-korpi nnotifikati għandhom, skont ir-rekwiżiti tal-Partijiet 8 u 9 tal-Anness, jipprovdu lill-korpi l-oħra nnotifikati skont dan il-Kapitolu li jkunu qed iwettqu attivitajiet simili ta' valutazzjoni tal-konformità u li jkunu jkopru l-istess kategoriji tal-UA jew tal-UAS, l-informazzjoni rilevanti dwar kwistjonijiet li jirrigwardaw riżultati negattivi ta' valutazzjoni tal-konformità u, fuq talba, l-informazzjoni rilevanti dwar kwistjonijiet li jirrigwardaw riżultati pożittivi.
3. Il-korpi nnotifikati għandhom jissodisfaw l-obbligi ta' informazzjoni skont il-Partijiet 8 u 9 tal-Anness.
Il-Kummissjoni għandha tipprevedi l-organizzazzjoni ta' skambji ta' esperjenza bejn l-awtoritajiet nazzjonali tal-Istati Membri responsabbli mill-politika tan-notifiki.
Koordinazzjoni ta' korpi nnotifikati
1. Il-Kummissjoni għandha tiżgura li jiġu implimentati u operati kif xieraq koordinazzjoni u kooperazzjoni xierqa bejn il-korpi nnotifikati skont dan il-Kapitolu fil-forma ta' grupp settorjali ta' korpi nnotifikati.
2. Il-korpi notifikati għandhom jieħdu sehem fil-ħidma ta' dak il-grupp, b'mod dirett jew permezz ta' rappreżentanti nnominati.
Is-sorveljanza tas-suq tal-Unjoni, il-kontroll tal-prodotti li jidħlu fis-suq tal-Unjoni u l-proċedura ta' salvagwardja tal-Unjoni
Sorveljanza tas-suq u kontroll tal-prodotti li jidħlu fis-suq tal-Unjoni
1. L-Istati Membri għandhom jorganizzaw u jwettqu s-sorveljanza skont il-paragrafu 3 tal-Artikolu 15 u l-Artikoli 16 sa 26 tar-Regolament (KE) Nru 765/2008 tal-prodotti li jitqiegħdu fis-suq tal-Unjoni.
2. L-Istati Membri għandhom jorganizzaw u jwettqu l-kontroll skont il-paragrafu 5 tal-Artikolu 15 u l-Artikoli 27, 28 u 29 tar-Regolament (KE) Nru 765/2008 tal-prodotti li jidħlu fis-suq tal-Unjoni.
3. L-Istati Membri għandhom jiżguraw li l-awtoritajiet tagħhom ta' sorveljanza tas-suq u ta' kontroll fuq il-fruntiera jikkooperaw mal-awtoritajiet kompetenti nominati skont l-Artikolu 17 tar-Regolament ta' Implimentazzjoni (UE) 2019/947 dwar kwistjonijiet ta' sikurezza u għandhom jistabbilixxu mekkaniżmi xierqa ta' komunikazzjoni u ta' koordinazzjoni bejniethom, billi jagħmlu l-aħjar użu tal-informazzjoni li tinsab fis-sistema ta' rapportar tal-okkorrenzi definita fir-Regolament (UE) Nru 376/2014 tal-Parlament Ewropew u tal-Kunsill (14) u s-sistemi ta' informazzjoni definiti fl-Artikoli 22 u 23 tar-Regolament (KE) Nru 765/2008.
Proċedura għat-trattament ta' prodotti li jippreżentaw riskju fil-livell nazzjonali
1. Meta l-awtoritajiet ta' sorveljanza tas-suq fi Stat Membru jkunu ħadu azzjoni skont l-Artikolu 20 tar-Regolament (KE) Nru 765/2008, jew meta jkollhom biżżejjed raġuni biex jemmnu li tagħmir ikun jippreżenta riskju għas-saħħa jew għas-sikurezza tan-nies jew ta' aspetti oħra tal-protezzjoni tal-interess pubbliku koperti minn dan il-Kapitolu, huma għandhom iwettqu evalwazzjoni fir-rigward tal-prodott ikkonċernat li tkun tkopri r-rekwiżiti applikabbli kollha stipulati f'dan il-Kapitolu. L-operaturi ekonomiċi rilevanti għandhom jikkooperaw skont kif ikun meħtieġ mal-awtoritajiet ta' sorveljanza tas-suq għal dak il-għan.
Fejn, tul l-evalwazzjoni msemmija fl-ewwel subparagrafu, l-awtoritajiet ta' sorveljanza tas-suq isibu li l-prodott ma jkunx konformi mar-rekwiżiti stabbiliti f'dan il-Kapitolu, huma għandhom mingħajr dewmien jeżiġu li l-operatur ekonomiku rilevanti jieħu l-azzjonijiet korrettivi kollha xierqa biex il-prodott isir konformi ma' dawk ir-rekwiżiti, li jirtira l-prodott mis-suq jew li jieħdu lura fi żmien raġonevoli li jkun jaqbel man-natura tar-riskju, skont kif jistabbilixxu.
L-awtoritajiet ta' sorveljanza tas-suq għandhom jinfurmaw b'dan lil korp innotifikat relevanti.
2. Fejn l-awtoritajiet ta' sorveljanza tas-suq iqisu li n-nuqqas ta' konformità ma jkunx limitat għat-territorju nazzjonali tagħhom, huma għandhom jinformaw lill-Kummissjoni u lill-Istati Membri l-oħra bir-riżultati tal-evalwazzjoni u bl-azzjonijiet li esiġew li jieħu l-operatur ekonomiku.
3. L-operatur ekonomiku għandu jiżgura li jittieħdu l-miżuri korrettivi xierqa kollha fir-rigward tal-prodotti kkonċernati kollha li huwa jkun qiegħed fis-suq fl-Unjoni kollha.
4. Fejn l-operatur ekonomiku rilevanti ma jiħux azzjoni korrettiva xierqa fil-perjodu ta' żmien imsemmi fit-tieni subparagrafu tal-paragrafu 1, l-awtoritajiet ta' sorveljanza tas-suq għandhom jieħdu l-miżuri provviżorji xierqa kollha biex jipprojbixxu jew jillimitaw li l-prodott jitqiegħed fis-suq nazzjonali tagħhom jew biex il-prodott jiġi irtirat minn dak is-suq jew biex dan jissejjaħ lura.
L-awtoritajiet ta' sorveljanza tas-suq għandhom jinfurmaw lill-Kummissjoni u lill-Istati Membri l-oħra, mingħajr dewmien, b'dawn il-miżuri.
5. L-informazzjoni msemmija fil-paragrafu 4 għandha tinkludi d-dettalji disponibbli kollha, partikolarment id-data neċessarja għall-identifikazzjoni tal-prodott li mhux konformi, l-oriġini tal-prodott, in-natura tal-allegat nuqqas ta' konformità u r-riskju involut, in-natura u l-perjodu tal-miżuri nazzjonali li jkunu ttieħdu u l-argumenti mressqa mill-operatur ekonomiku rilevanti. B'mod partikolari, l-awtoritajiet ta' sorveljanza tas-suq għandhom jindikaw jekk in-nuqqas ta' konformità jkunx dovut għal xi waħda mir-raġunijiet li ġejjin:
nuqqas min-naħa tal-prodott biex jissodisfa r-rekwiżiti stabbiliti fl-Artikolu 4;
nuqqasijiet fl-istandards armonizzati msemmija fl-Artikolu 12.
6. L-Istati Membri, barra mill-Istat Membru li jkun beda l-proċedura skont dan l-Artikolu, għandhom, mingħajr dewmien, jgħarrfu lill-Kummissjoni u lill-Istati Membri l-oħra b'kull miżura adottata u kull informazzjoni addizzjonali fuq in-nuqqas tal-konformità tal-prodott ikkonċernat għad-dispożizzjoni tagħhom, u, jekk ma jkunx hemm qbil fuq il-miżura nazzjonali adottata, dwar l-oġġezzjonijiet tagħhom.
7. Fejn, fi żmien tliet xhur minn meta tasal l-informazzjoni msemmija fil-paragrafu 5, ma tkun tressqet l-ebda oġġezzjoni minn xi Stat Membru jew mill-Kummissjoni fuq miżura provviżorja meħuda minn Stat Membru, dik il-miżura għandha titqies li tkun ġustifikata.
Proċedura ta' protezzjoni tal-Unjoni
1. Fejn, ladarba titlesta l-proċedura stabbilita fil-paragrafi 3 u 4 tal-Artikolu 36, jitqajmu oġġezzjonijiet kontra miżura meħuda minn Stat Membru, jew fejn il-Kummissjoni tikkunsidra li miżura nazzjonali tmur kontra l-leġiżlazzjoni tal-Unjoni, il-Kummissjoni għandha mingħajr dewmien tikkonsulta mal-Istati Membri u mal-operatur jew l-operaturi ekonomiċi rilevanti u għandha tevalwa l-miżura nazzjonali. Abbażi tar-riżultati ta' dik l-evalwazzjoni, il-Kummissjoni għandha tieħu deċiżjoni dwar jekk il-miżura nazzjonali hijiex ġustifikata jew le.
2. Jekk il-miżura nazzjonali titqies ġustifikata, l-Istati Membri kollha għandhom jieħdu l-miżuri neċessarji biex jiżguraw li l-prodott li ma jkunx konformi jiġi rtirat jew imsejjaħ lura mis-swieq tagħhom, u għandhom jinfurmaw lill-Kummissjoni skont il-każ. Jekk il-miżura nazzjonali titqies li ma tkunx ġustifikata, l-Istat Membru kkonċernat għandu jirtira dik il-miżura.
3. Meta l-miżura nazzjonali titqies ġustifikata u n-nuqqas ta' konformità tal-prodott ikun attribwit għal nuqqasijiet fl-istandards armonizzati msemmija fil-punt (b) tal-paragrafu 5 tal-Artikolu 36 ta' dan ir-Regolament, il-Kummissjoni għandha tapplika l-proċedura prevista fl-Artikolu 11 tar-Regolament (UE) Nru 1025/2012.
Prodott konformi li jippreżenta riskju
1. Fejn Stat Membru, wara li jkun wettaq valutazzjoni skont il-paragrafu 1 tal-Artikolu (36), isib li, għalkemm il-prodott ikun konformi ma' dan il-Kapitolu, ikun jippreżenta riskju għas-saħħa jew is-sigurtà tal-persuni jew għal aspetti oħra ta' protezzjoni ta' interess pubbliku koperti minn dan il-Kapitolu, huwa għandu jeżiġi li l-operatur ekonomiku rilevanti jieħu l-miżuri xierqa kollha biex jiżgura li l-prodott ikkonċernat, meta jitqiegħed fis-suq, ma jippreżentax aktar dak ir-riskju, jirtira l-prodott mis-suq jew jieħdu lura fi żmien raġonevoli li jkun jaqbel man-natura tar-riskju, skont kif hu jistabbilixxi.
3. L-Istat Membru għandu jgħarraf immedjatament lill-Kummissjoni u lill-Istati Membri l-oħrajn. Dik l-informazzjoni għandha tinkludi d-dettalji kollha disponibbli, partikolarment id-data meħtieġa għall-identifikazzjoni tal-prodott ikkonċernat, l-oriġini u l-katina tal-provvista tal-prodott, in-natura tar-riskju involut u n-natura u t-tul ta' żmien tal-miżuri nazzjonali meħuda.
4. Il-Kummissjoni għandha, mingħajr dewmien, tidħol f'konsultazzjoni mal-Istati Membri u mal-operatur ekonomiku jew l-operaturi ekonomiċi rilevanti u għandha tevalwa l-miżuri nazzjonali meħuda. Abbażi tar-riżultati ta' dik l-evalwazzjoni, il-Kummissjoni għandha tiddeċiedi jekk il-miżura nazzjonali tkunx ġustifikata jew le, u fejn ikun meħtieġ, tipproponi miżuri adatti.
1. Bla ħsara għall-Artikolu 36, fejn Stat Membru jasal għal xi waħda mis-sejbiet li ġejjin rigward prodotti koperti minn dan il-Kapitolu, dan għandu jeżiġi lill-operatur ekonomiku rilevanti itemm dak in-nuqqas ta' konformità kkonċernat:
il-markatura CE tkun twaħħlet bi ksur tal-Artikolu 30 tar-Regolament (KE) Nru 765/2008 jew tal-Artikolu 15 jew tal-Artikolu 16 ta' dan ir-Regolament;
il-markatura CE jew tat-tip ma tkunx twaħħlet;
in-numru tal-identifikazzjoni tal-korp innotifikat, meta tkun applikata l-proċedura ta' valutazzjoni tal-konformità stabbilita fil-Parti 9 tal-Anness, ikun twaħħal bi ksur tal-Artikolu 16 jew ma jkunx twaħħal;
it-tikketta tal-identifikazzjoni tal-klassi tal-UA ma twaħħlitx;
l-indikazzjoni tal-livell ta' potenza akustika jekk meħtieġa ma tkunx twaħħlet;
in-numru tas-serje ma twaħħalx inkella ma għandux il-format korrett;
il-manwal jew l-avviż ta' informazzjoni mhux disponibbli;
id-dikjarazzjoni tal-konformità tal-UE ma tkunx preżenti jew ma tkunx tfasslet;
l-isem tal-manifattur jew tal-importatur, l-isem kummerċjali rreġistrat jew it-trademark irreġistrata, l-indirizz tas-sit elettroniku jew l-indirizz postali ma jkunux preżenti.
2. Fejn jippersisti n-nuqqas ta' konformità msemmi fil-paragrafu 1, l-Istat Membru konċernat għandu jieħu l-miżuri xierqa kollha biex jillimita jew jipprojbixxi li l-prodott jitqiegħed fis-suq jew jiżgura li dan jiġi rtirat jew jittieħed lura mis-suq.
UAS li joperaw fil-kategoriji “ċertifikati” u “speċifiċi”
Rekwiżiti għal UAS li joperaw fil-kategoriji “ċertifikati” u “speċifiċi”
1. Id-disinn, il-produzzjoni u l-manutenzjoni tal-UAS għandhom jiġu ċċertifikati jekk il-UAS tissodisfa kwalunkwe waħda mill-kundizzjonijiet li ġejjin:
għandha dimensjoni karatteristika ta' 3 m jew aktar, u hija ddisinjata biex titħaddem fuq ġemgħat ta' persuni;
hija ddisinjata biex tittrasporta n-nies;
hija ddisinjata biex tittrasporta oġġetti perikolużi u teħtieġ livell għoli ta' robustezza biex jittaffew ir-riskji għal partijiet terzi f'każ ta' aċċident;
tintuża fil-kategorija “speċifika” ta' operazzjonijiet definita fl-Artikolu 5 tar-Regolament ta' Implimentazzjoni (UE) 2019/947 u l-awtorizzazzjoni tat-tħaddim maħruġa mill-awtorità kompetenti, wara li mill-valutazzjoni tar-riskju prevista fl-Artikolu 11 tar-Regolament ta' Implimentazzjoni (UE) 2019/947, jirriżulta li r-riskju tal-operazzjoni ma jistax jittaffa b'mod adegwat mingħajr iċ-ċertifikazzjoni tal-UAS.
2. UAS soġġetta għal ċertifikazzjoni għandha tikkonforma mar-rekwiżiti applikabbli stabbiliti fir-Regolamenti tal-Kummissjoni (UE) Nru 748/2012 (15), (UE) Nru 640/2015 (16) u (UE) Nru 1321/2014 (17).
3. Sakemm ma jkunx meħtieġ li tiġi ċċertifikata skont il-paragrafu 1, UAS li tintuża fil-kategorija “speċifika” għandu jkollha l-kapaċitajiet tekniċi stipulati fl-awtorizzazzjoni tat-tħaddim maħruġa mill-awtorità kompetenti jew fix-xenarju standard definit fl-Appendiċi 1 tal-Anness tar-Regolament ta' Implimentazzjoni (UE) 2019/947 jew kif definit permezz taċ-Ċertifikat ta' Operatur tal-UAS ħfief (LUC) skont il-Parti C tal-Anness tar-Regolament ta' Implimentazzjoni (UE) 2019/947.
Operaturi ta' UAS minn pajjiżi terzi
1. L-operaturi ta' UAS li għandhom is-sede prinċipali tagħhom, huma stabbiliti, jew bir-residenza tagħhom f'pajjiż terz, għandhom jikkonformaw mar-Regolament ta' Implimentazzjoni (UE) 2019/947 għall-fini tal-operazzjonijiet ta' UAS fl-ispazju tal-ajru uniku Ewropew.
2. L-awtorità kompetenti għall-operatur ta' UAS ta' pajjiż terz għandha tkun l-awtorità kompetenti tal-ewwel Stat Membru fejn l-operatur ta' UAS ikun biħsiebu jopera.
3. B'deroga mill-paragrafu 1, ċertifikat tal-kompetenza ta' bdot mill-bogħod jew tal-operatur ta' UAS f'konformità mar-Regolament ta' Implimentazzjoni (UE) 2019/947, jew dokument ekwivalenti, jista' jiġi rikonoxxut mill-awtorità kompetenti għall-fini tat-tħaddim fi ħdan, lejn, u barra mill-Unjoni, dment li:
il-pajjiż terz ikun talab it-tali rikonoxximent;
iċ-ċertifikat tal-kompetenza ta' bdot mill-bogħod jew iċ-ċertifikat ta' operatur ta' UAS huma dokumenti validi tal-Istat tal-ħruġ; u
il-Kummissjoni, wara konsultazzjoni mal-EASA, żgurat li r-rekwiżiti li fuq il-bażi tagħhom it-tali ċertifikati nħarġu jipprovdu l-istess livell ta' sikurezza bħal dan ir-Regolament.
(2) Id-Direttiva 2009/48/KE tal-Parlament Ewropew u tal-Kunsill tat-18 ta' Ġunju 2009 dwar is-sikurezza tal-ġugarelli (ĠU L 170, 30.6.2009, p. 1).
(3) Id-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (ĠU L 157, 9.6.2006, p. 24).
(4) Id-Direttiva 2014/30/UE tal-Parlament Ewropew u tal-Kunsill tas-26 ta' Frar 2014 dwar l-armonizzazzjoni tal-liġijiet tal-Istati Membri relatati mal-kompatibbiltà elettromanjetika (ĠU L 96, 29.3.2014, p. 79).
(5) Id-Direttiva 2014/53/UE tal-Parlament Ewropew u tal-Kunsill tas-16 ta' April 2014 dwar l-armonizzazzoni tal-liġijiet tal-Istati Membri marbuta mat-tqegħid fis-suq ta' tagħmir tar-radju u li tħassar id-Direttiva 1999/5/KE (ĠU L 153, 22.5.2014, p. 62)
(6) Id-Deċiżjoni 768/2008/KE tal-Parlament Ewropew u tal-Kunsill tad-9 ta' Lulju 2008 dwar qafas komuni għall-kummerċjalizzazzjoni ta' prodotti u li tħassar id-Deċiżjoni tal-Kunsill 93/465/KEE (ĠU L 218, 13.8.2008, p. 82).
(8) Regolament ta' Implimentazzjoni tal-Kummissjoni (UE) 2019/947 tal-24 ta' Mejju 2019 dwar ir-regoli u l-proċeduri għall-operazzjoni ta' inġenji tal-ajru mingħajr bdot abbord (ara l-paġna 45 ta' dan il-Ġurnal Uffiċjali).
(9) Id-Direttiva 2000/31/KE tal-Parlament Ewropew u tal-Kunsill tat-8 ta' Ġunju 2000 dwar ċerti aspetti legali tas-servizzi minn soċjetà tal-informazzjoni, partikolarment il-kummerċ elettroniku, fis-Suq Intern (“Direttiva dwar il-kummerċ elettroniku”) (ĠU L 178, 17.7.2000, p. 1).
(10) Ir-Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (ĠU L 316, 14.11.2012, p. 12).
(11) Ir-Regolament (KE) Nru 765/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti, u li jħassar ir-Regolament (KEE) Nru 339/93 (ĠU L 218, 13.8.2008, p. 30).
(12) Opinjoni Nru 01/2018 tal-EASA “Introduction of a regulatory framework for the operation of unmanned aircraft systems in the 'open' and 'specific' categories” (RMT.0230), disponibbli fuq https://www.easa.europa.eu/document-library/opinions
(13) Ir-Regolament (KE) Nru 551/2004 tal-Parlament Ewropew u tal-Kunsill tal-10 ta' Marzu 2004 dwar l-organizzazzjoni u l-użu tal-ispazju tal-ajru fl-ajru uniku Ewropew (ĠU L 96, 31.3.2004, p. 20).
(14) Regolament (UE) Nru 376/2014 tal-Parlament Ewropew u tal-Kunsill tat-3 ta' April 2014 dwar ir-rappurtar, l-analiżi u s-segwitu ta' okkorrenzi fl-avjazzjoni ċivili, li jemenda r-Regolament (UE) Nru 996/2010 tal-Parlament Ewropew u tal-Kunsill u li jħassar id-Direttiva 2003/42/KE tal-Parlament Ewropew u tal-Kunsill, u r-Regolamenti tal-Kummissjoni (KE) Nru 1321/2007 u (KE) Nru 1330/2007 (ĠU L 122, 24.4.2014, p. 18).
(15) Ir-Regolament tal-Kummissjoni (UE) Nru 748/2012 tat-3 ta' Awwissu 2012 li jistabbilixxi regoli ta' implimentazzjoni għaċ-ċertifikazzjoni tal-airworthiness u ambjentali ta' inġenji tal-ajru u ta' prodotti, partijiet u tagħmir relatati, kif ukoll għaċ-ċertifikazzjoni ta' organizzazzjonijiet relatati mad-disinn u l-produzzjoni (ĠU L 224, 21.8.2012, p. 1).
(16) Ir-Regolament tal-Kummissjoni (UE) 2015/640 tat-23 ta' April 2015 dwar l-ispeċifikazzjonijiet addizzjonali tal-ajrunavigabbiltà għal tip partikolari ta' operazzjonijiet u li jemenda r-Regolament (UE) Nru 965/2012 (ĠU L 106, 24.4.2015, p. 18).
(17) Ir-Regolament tal-Kummissjoni (UE) Nru 1321/2014 tas-26 ta' Novembru 2014 dwar il-kontinwità tal-ajrunavigabbiltà ta' inġenji tal-ajru u prodotti, partijiet u tagħmir ajrunawtiċi, u dwar l-approvazzjoni ta' organizzazzjonijiet u persunal involut f'dan ix-xogħol (ĠU L 362, 17.12.2014, p. 1).
Rekwiżiti għal sistema tal-ajru mingħajr bdot abbord tal-klassi C0
UAS tal-klassi C0 ikollha mwaħħla magħha tikketta għall-identifikazzjoni tal-klassi li ġejja fuq l-UA:
UAS tal-klassi C0 għandha tikkonforma ma' dawn li ġejjin:
ikollha MTOM ta' anqas minn 250 g, inkluża t-tagħbija utli;
ikollha veloċità massima f'titjira livell ta' 19-il m/s;
ikollha għoli massimu li jista' jintlaħaq 'il fuq mill-punt tat-tluq limitat għal 120 m;
tkun kontrollabbli b'mod sikur fir-rigward tal-istabbiltà, tal-manuvrabbiltà u tal-prestazzjoni tal-link tad-data, minn bdot mill-bogħod li jsegwi l-istruzzjonijiet tal-manifattur, skont kif ikun hemm bżonn fil-kundizzjonijiet operazzjonali antiċipati kollha inkluż wara li sseħħ ħsara f'sistema xierqa waħda jew, jekk xieraq, aktar;
tkun imfassla u mibnija b'tali mod li timminimizza l-korriment għall-persuni matul it-tħaddim, ponot jaqtgħu għandhom jiġu evitati, sakemm ma jkunux teknikament inevitabbli skont prattika ta' disinjar u ta' manifattura tajba. Jekk tkun mgħammra bi skrejjen, din għandha tkun imfassla b'tali mod li tillimita kwalunkwe korriment li jista' jkun ikkawżat mix-xfar tal-iskrejjen;
tkun imħaddma bl-elettriku u jkollha vultaġġ nominali li ma jaqbiżx l-24 V kurrent dirett (DC) jew il-vultaġġ ekwivalenti tal-kurrent alternat (AC); il-partijiet aċċessibbli tagħha m'għandhomx jaqbżu l-24 V DC jew il-vultaġġ AC ekwivalenti; il-vultaġġi interni ma għandhomx jisbqu l-24 V DC jew il-vultaġġ AC ekwivalenti ħlief jekk jiġi żgurat li t-taħlita tal-vultaġġ u l-kurrent iġġenerata ma twassalx għal xi riskju jew xokk elettriku li jagħmel il-ħsara, anki meta l-UAS ikollha l-ħsara;
jekk tkun mgħammra b'modalità ta' insegwiment u meta din il-funzjoni tkun attivata, tkun f'medda li ma taqbiżx il-50 m mill-bdot mill-bogħod, u tagħmilha possibbli għall-bdot mill-bogħod biex jerġa' jikseb il-kontroll tal-UA;
tiġi introdotta fis-suq b'manwal tal-utenti li jipprovdi:
il-karatteristiċi tal-UA li jinkludu iżda mhumiex limitati għal dawn li ġejjin:
il-klassi tal-UA
il-massa tal-UA (b'deskrizzjoni tal-konfigurazzjoni ta' referenza) u l-massa massima tat-tluq (MTOM);
il-karatteristiċi ġenerali tat-tagħbijiet utli permessi f'termini ta' dimensjonijiet tal-massa, ta' interfaċċi mal-UA u ta' restrizzjonijiet possibbli oħra;
it-tagħmir u s-software għall-kontroll tal-UA mill-bogħod;
u deskrizzjoni tal-imġiba tal-UA f'każ ta' telf tal-link tad-data;
struzzjonijiet operazzjonali ċari;
limitazzjonijiet operazzjonali (li jinkludu iżda mhumiex limitati għall-kundizzjonijiet meteoroloġiċi u għall-operazzjonijiet binhar/billejl); u
deskrizzjoni xierqa tar-riskji kollha relatati mal-operazzjonijiet tal-UAS adattati għall-età tal-utent.
ikun inkluż avviż ta' informazzjoni ppubblikat mill-Aġenzija tal-Unjoni Ewropea tas-Sikurezza tal-Avjazzjoni (EASA) li jipprovdi l-limitazzjonijiet u l-obbligi applikabbli, skont ir-Regolament ta' Implimentazzjoni (UE) 2019/947.
Il-punti 4, 5 u 6 ma japplikawx għall-UAS li huma ġugarelli skont it-tifsira tad-Direttiva 2009/48/KE dwar is-sikurezza tal-ġugarelli.
Rekwiżiti għal sistema tal-ajru mingħajr bdot abbord tal-klassi C1
UAS tal-klassi C1 ikollha mwaħħla magħha tikketta għall-identifikazzjoni tal-klassi li ġejja fuq l-UA:
UAS tal-klassi C1 għandha tikkonforma ma' dawn li ġejjin:
tkun magħmula minn materjali u jkollha karatteristiċi tal-prestazzjoni u fiżiċi biex tiżgura li fil-każ ta' impatt f'veloċità terminali ma' ras ta' bniedem, l-enerġija trażmessa lir-ras tal-bniedem tkun ta' anqas minn 80 J jew inkella, bħala alternattiva, għandu jkollha MTOM ta' anqas minn 900 g, inkluża t-tagħbija utli;
ikollha għoli massimu li tista' tikseb wara l-punt tat-tlugħ limitat għal 120 m jew tkun mgħammra b'sistema li tillimita l-għoli fuq is-superfiċje jew fuq il-punt tat-tlugħ għal 120 m jew għal valur li jista' jingħażel mill-bdot mill-bogħod. Jekk il-valur ikun jista' jingħażel, il-bdot mill-bogħod għandu jiġi pprovdut b'informazzjoni ċara dwar l-għoli tal-UA fuq is-superfiċje jew il-punt tat-tlugħ matul it-titjira.
ikollha s-saħħa mekkanika meħtieġa, li tinkludi kwalunkwe fattur ta' sikurezza neċessarju u, fejn xieraq, stabbiltà biex tiflaħ għal kwalunkwe strapazz li tkun soġġetta għalih matul l-użu mingħajr tkissir jew deformazzjoni li jistgħu jinterferixxu mat-titjir sikur tagħha;
fil-każ ta' telf tal-link tad-data, ikollha metodu affidabbli u prevedibbli biex l-UE jirkupra d-data link jew itemm it-titjira b'mod li jnaqqas l-effett fuq il-partijiet terzi fl-ajru jew fuq l-art;
sakemm ma tkunx UA bi ġwienaħ fissi, ikollha livell tal-potenza akustika LWA garantita ponderat-A determinat skont il-Parti 13 li ma jaqbiżx il-livelli stabbiliti fil-Parti 15;
sakemm ma tkunx UA bi ġwienaħ fissi, ikollha indikazzjoni tal-livell tal-potenza akustika garantita ponderat-A imwaħħla fuq l-UA u/jew fuq l-imballaġġ tagħha skont il-Parti 14;
tkun imħaddma bid-dawl u jkollha vultaġġ nominali li ma jaqbiżx l-24 V DC jew il-vultaġġ AC ekwivalenti; il-partijiet aċċessibbli tagħha m'għandhomx jaqbżu l-24 V DC jew il-vultaġġ AC ekwivalenti; il-vultaġġi interni ma għandhomx jisbqu l-24 V DC jew il-vultaġġ AC ekwivalenti ħlief jekk jiġi żgurat li t-taħlita tal-vultaġġ u l-kurrent iġġenerata ma twassalx għal xi riskju jew xokk elettriku li jagħmel il-ħsara, anki meta l-UAS ikollha l-ħsara;
ikollha numru tas-serje fiżiku uniku konformi mal-istandard ANSI/CTA-2063 Small Unmanned Aerial Systems Serial Numbers;
ikollha sistema diretta għall-identifikazzjoni mill-bogħod li:
tippermetti li jittella' n-numru tar-reġistrazzjoni tal-operatur tal-UAS f'konformità mal-Artikolu 14 tar-Regolament ta' Implimentazzjoni (UE) 2019/947 u esklussivament skont il-proċess stipulat mis-sistema ta' reġistrazzjoni;
tiżgura, f'ħin reali matul id-durata sħiħa tat-titjira, ix-xandira perjodika diretta mill-UA bl-użu ta' protokoll ta' trażmissjoni miftuħ u dokumentat, tad-data li ġejja b'mod li jkunu jistgħu jiġu riċevuti b'mod dirett minn apparati mobbli fi ħdan il-medda tax-xandir:
in-numru ta' reġistrazzjoni tal-operatur tal-UAS;
in-numru tas-serje fiżiku uniku tal-UA konformi mal-istandard ANSI/CTA-2063;
il-pożizzjoni ġeografika tal-UA u l-għoli tagħha 'il fuq mis-superfiċe jew fuq il-punt tat-tlugħ;
il-korsa tar-rotta mkejla kif idur l-arloġġ mit-Tramuntana ġeografika u l-veloċità fuq l-art tal-UA; u
il-pożizzjoni ġeografika tal-bdot remot jew, jekk ma tkunx disponibbli, tal-punt tat-tlugħ.
tiżgura li l-utent ma jistax jimmodifika d-data msemmija fil-paragrafu (b) punti ii, iii, iv u v.
tkun mgħammra b'sistema ta' tagħrif ġeografiku li tipprovdi:
interfaċċa fejn tiġi llowdjata u aġġornata data li jkun fiha informazzjoni dwar il-limitazzjonijiet tal-ispazju tal-ajru b'rabta mal-pożizzjoni tal-UA u l-altitudni imposta miż-żoni ġeografiċi, kif definiti mill-artikolu 15 tar-Regolament ta' Implimentazzjoni (UE) 2019/947, li tiżgura li l-proċess ta' llowdjar jew ta' aġġornar tat-tali data ma jiddegradax l-integrità u l-validità tagħha;
avviż ta' twissija għall-bdot mill-bogħod meta jiġi individwat ksur potenzjali tal-limitazzjonijiet tal-ispazju tal-ajru; u
informazzjoni għall-bdot mill-bogħod dwar l-istatus tal-UA kif ukoll avviż ta' twissija meta s-sistemi ta' pożizzjonament jew ta' navigazzjoni tagħha ma jkunux jistgħu jiżguraw il-funzjonament xieraq tas-sistema ta' tagħrif ġeografiku;
jekk il-UA jkollha funzjoni li tillimita l-aċċess tagħha għal ċerti żoni jew volumi tal-ispazju tal-ajru, din il-funzjoni għandha topera b'tali mod li tinteraġixxi b'mod mexxej mas-sistema ta' kontroll tat-titjir tal-UA mingħajr ma taffettwa s-sikurezza tat-titjir b'mod avvers; barra minn hekk, għandha tiġi pprovduta informazzjoni ċara lill-bdot mill-bogħod meta l-funzjoni tagħha tipprevjeni lill-UA milli jidħol f'dawn iż-żoni jew dan il-volum tal-ispazju tal-ajru;
tipprovdi lill-bdot mill-bogħod bi twissija ċara meta l-batterija tal-UA jew l-istazzjon ta' kontroll tagħha tilħaq livell baxx biex il-bdot mill-bogħod ikollu biżżejjed żmien biex jillandja l-UA b'mod sikur;
tkun mgħammra b'dawl għall-fini:
tal-kontrollabbiltà tal-UA,
tal-viżibbiltà tal-UA billejl, id-disinn tad-dwal għandu jippermetti biex persuna fuq l-art tkun tista' tiddistingwi UA minn inġenju tal-ajru bl-ekwipaġġ;
il-klassi tal-UA;
referenza tal-protokoll tat-trażmissjoni li jintuża għall-emissjoni tal-identifikazzjoni diretta mill-bogħod;
il-livell tal-potenza akustika;
il-proċedura għat-tlugħ tal-limitazzjonijiet tal-ispazju tal-ajru;
struzzjonijiet dwar il-manutenzjoni;
il-proċeduri tal-individwazzjoni ta' soluzzjoni;
deskrizzjoni xierqa tar-riskji kollha relatati mal-operazzjonijiet tal-UAS;
ikun inkluż avviż ta' informazzjoni ppubblikat mill-EASA li jipprovdi l-limitazzjonijiet u l-obbligi applikabbli skont id-dritt tal-UE.
Rekwiżiti għal sistema tal-ajru mingħajr bdot abbord tal-klassi C2
UAS tal-klassi C2 ikollha mwaħħla magħha tikketta għall-identifikazzjoni tal-klassi li ġejja fuq l-UA:
UAS tal-klassi C2 għandha tikkonforma ma' dawn li ġejjin:
ikollha MTOM ta' anqas minn 4 kg, inkluża t-tagħbija utli;
ikollha għoli massimu li tista' tikseb wara l-punt tat-tlugħ limitat għal 120 m jew tkun mgħammra b'sistema li tillimita l-għoli fuq is-superfiċje jew fuq il-punt tat-tlugħ għal 120 m jew għal valur li jista' jingħażel mill-bdot mill-bogħod. Jekk il-valur ikun jista' jingħażel, il-bdot mill-bogħod għandu jiġi pprovdut b'informazzjoni ċara dwar l-għoli tal-UA fuq is-superfiċje jew il-punt tat-tlugħ matul it-titjira;
tkun kontrollabbli b'mod sikur fir-rigward tal-istabbiltà, tal-manuvrabbiltà u tal-prestazzjoni tal-link tad-data, minn bdot mill-bogħod b'kompetenza adegwata kif definita fir-Regolament ta' Implimentazzjoni (UE) 2019/947 u li jsegwi l-istruzzjonijiet tal-manifattur, skont kif ikun hemm bżonn fil-kundizzjonijiet operazzjonali antiċipati kollha inkluż wara li sseħħ ħsara f'sistema xierqa waħda jew, jekk xieraq, aktar;
ikollha s-saħħa mekkanika meħtieġa li tinkludi kwalunkwe fattur ta' sikurezza neċessarju u, fejn xieraq, stabbiltà biex tiflaħ għal kwalunkwe strapazz li tkun soġġetta għalih matul l-użu mingħajr tkissir jew deformazzjoni li jistgħu jinterferixxu mat-titjir sikur tagħha;
fil-każ ta' UA marbut fiżikament, il-mezz tal-irbit ikollu tul tensili ta' anqas minn 50 m u saħħa mekkanika li ma tkunx anqas minn:
għal inġenji tal-ajru itqal mill-arja, 10 darbiet il-piż tal-ajrudina bil-massa massima;
għal inġenji tal-ajru eħfef mill-arja, 4 darbiet il-forza eżerċitata mit-taħlita tal-imbottatura statika massima u tal-forza ajrudinamika tal-veloċità permessa massima tar-riħ fit-titjira;
sakemm ma jkunx marbut fiżikament fil-każ ta' telf tal-link tad-data, ikollu metodu affidabbli u prevedibbli għall-UA biex jirkupra d-data link jew ittemm it-titjira b'mod li jnaqqas l-effett fuq il-partijiet terzi fl-ajru jew fuq l-art;
sakemm ma jkunx marbut fiżikament, ikun mgħammar b'link tad-data li tkun protetta kontra aċċess mhux awtorizzat għall-funzjonijiet ta' kmand u ta' kontroll;
sakemm ma tkunx UA bi ġwienaħ fissi, tkun mgħammra b'modalità ta' veloċità baxxa li tista' tingħażel mill-bdot mill-bogħod u tillimita l-veloċità massima ta' kruċiera għal mhux aktar minn 3 m/s.
tkun imħaddma bl-elettriku u jkollha vultaġġ nominali li ma jaqbiżx l-48 V DC jew il-vultaġġ AC ekwivalenti; il-partijiet aċċessibbli tagħha m'għandhomx jaqbżu t-48 V DC jew il-vultaġġ AC ekwivalenti; il-vultaġġi interni ma għandhomx jisbqu l-48 V DC jew il-vultaġġ AC ekwivalenti ħlief jekk jiġi żgurat li t-taħlita tal-vultaġġ u l-kurrent iġġenerata ma twassalx għal xi riskju jew xokk elettriku li jagħmel il-ħsara, anki meta l-UAS ikollha l-ħsara;
sakemm ma jkunx marbut fiżikament, ikollu sistema diretta għall-identifikazzjoni mill-bogħod li:
il-pożizzjoni ġeografika tal-UA u l-għoli tiegħu 'il fuq mis-superfiċe jew fuq il-punt tat-tlugħ;
il-pożizzjoni ġeografika tal-bdot remot.
tkun mgħammra b'funzjoni ta' ġeokonsapevolezza li tipprovdi:
interfaċċa fejn tiġi llowdjata u aġġornata data li jkun fiha informazzjoni dwar il-limitazzjonijiet tal-ispazju tal-ajru b'rabta mal-pożizzjoni tal-UA u l-altitudni imposta miż-żoni ġeografiċi, kif definiti mill-artikolu 15 tar-Regolament ta' Implimentazzjoni (UE) 2019/947, li tiżgura li l-proċess ta' llowdjar jew ta' aġġornar ta' din id-data ma jiddegradax l-integrità u l-validità tagħha;
informazzjoni għall-bdot mill-bogħod dwar l-istatus tal-UA kif ukoll avviż ta' twissija meta l-pożizzjonament jew in-navigazzjoni tagħha ma jkunux jistgħu jiżguraw il-funzjonament xieraq tas-sistema ta' ġeokonsapevolezza;
tipprovdi lill-bdot mill-bogħod bi twissija ċara meta l-batterija tal-UA jew l-istazzjon ta' kontroll tagħha tilħaq livell baxx b'tali mod li l-bdot mill-bogħod ikollu biżżejjed żmien biex jillandja l-UA b'mod sikur;
tal-kontrollabbiltà tal-UA;
ikun inkluż avviż ta' informazzjoni ppubblikat mill-EASA b'limitazzjonijiet u b'obbligi applikabbli skont id-dritt tal-UE.
Rekwiżiti għal Sistema tal-ajru mingħajr bdot abbord tal-klassi C3
UAS tal-klassi C3 ikollha mwaħħla magħha tikketta għall-identifikazzjoni tal-klassi li ġejja fuq il-UA:
UAS tal-klassi C3 għandha tikkonforma ma' dawn li ġejjin:
ikollha MTOM ta' anqas minn 25 kg, inkluża t-tagħbija utli, u jkollha dimensjoni karatteristika massima ta' inqas minn 3 m;
ikollha għoli massimu li jista' jinkiseb 'il fuq mill-punt tat-tlugħ limitat għal 120 m jew tkun mgħammra b'sistema li tillimita l-għoli fuq is-superfiċje jew fuq il-punt tat-tlugħ għal 120 m jew għal valur li jista' jingħażel mill-bdot mill-bogħod. Jekk il-valur ikun jista' jintagħżel, il-bdot mill-bogħod għandu jiġi pprovdut b'informazzjoni ċara dwar l-għoli tal-UA fuq is-superfiċje jew il-punt tat-tlugħ matul it-titjira;
tkun kontrollabbli b'mod sikur fir-rigward tal-istabbiltà, tal-manuvrabbiltà u tal-prestazzjoni tal-link tad-data, minn bdot b'kompetenza adegwata kif definita fir-Regolament ta' Implimentazzjoni (UE) 2019/947 u li jsegwi l-istruzzjonijiet tal-manifattur, skont kif ikun hemm bżonn fil-kundizzjonijiet operazzjonali antiċipati kollha inkluż wara li sseħħ ħsara f'sistema xierqa waħda jew, jekk xieraq, aktar
sakemm ma tkunx UA bi ġwienaħ fissi, ikollha indikazzjoni tal-livell tal-potenza akustika LWA garantita ponderat-A determinat skont il-Parti 13 imwaħħla fuq il-UA u/jew fuq l-imballaġġ tagħha skont il-Parti 14;
u deskrizzjoni tal-imġiba tal-UA f'każ ta' telf tal-link tad-data);
il-proċeduri tal-individwazzjoni ta' soluzzjoni
Rekwiżiti għal Sistema tal-ajru mingħajr bdot abbord tal-klassi C4
UAS tal-klassi C4 ikollha mwaħħla magħha t-tikketta li ġejja fuq il-UA b'mod viżibbli:
UAS tal-klassi C4 għandha tikkonforma ma' dawn li ġejjin:
ikollha MTOM ta' anqas minn 25 kg, inkluża t-tagħbija utli;
tkun kontrollabbli u manuvrabbli b'mod sikur minn bdot mill-bogħod li jsegwi l-istruzzjonijiet tal-manifattur, skont kif ikun hemm bżonn fil-kundizzjonijiet operazzjonali antiċipati kollha inkluż wara li sseħħ ħsara f'sistema xierqa waħda jew, jekk xieraq, aktar;
ma jkollhiex modalitajiet ta' kontroll awtomatiku ħlief għall-assistenza ta' stabbilizzazzjoni tat-titjir b'ebda effett dirett fuq it-trajjettorja u assistenza għal link mitlufa dment li jkun hemm disponibbli pożizzjoni fissa predeterminat tal-kontrolli tat-titjir f'każ ta' link mitlufa;
ikun inkluż avviż ta' informazzjoni ppubblikat mill-EASA li jipprovdi l-limitazzjonijiet u l-obbligi applikabbli skont id-dritt tal-UE;
Rekwiżiti għal aċċessorju supplimentari tal-identifikazzjoni mill-bogħod
Aċċessorju supplimentari għall-identifikazzjoni diretta mill-bogħod għandu jikkonforma ma' dawn li ġejjin:
ikollu numru tas-serje fiżiku konformi mal-istandard ANSI/CTA-2063 Small Unmanned Aerial Systems Serial Numbers imwaħħal mal-aċċessorju supplimentari u mal-imballaġġ tiegħu jew fil-manwal tal-utenti tiegħu b'mod leġibbli;
in-numru uniku tas-serje fiżiku tal-aċċessorju supplimentari konformi mal-istandard ANSI/CTA-2063;
tiżgura li l-utent ma jistax jimmodifika d-data msemmija fil-paragrafu (3) punti ii, iii, iv u v.
jitqiegħed fis-suq b'manwal tal-utent li jagħti r-referenza tal-protokoll tat-trażmissjoni li jintuża għall-emissjoni tal-identifikazzjoni diretta mill-bogħol u l-istruzzjoni biex:
jiġi installat il-modulu fuq il-UA;
jittella' n-numru ta' reġistrazzjoni tal-operatur tal-UAS.
Modulu A tal-valutazzjoni tal-konformità — Kontroll tal-produzzjoni interna
1. Il-kontroll intern tal-produzzjoni huwa l-proċedura ta' valutazzjoni ta' konformità, li permezz tagħha l-manifattur jissodisfa l-obbligi stabbiliti fil-punti 2, 3, u 4 ta' din il-Parti, u jassigura, u jiddikjara fuq ir-responsabbiltà unika tiegħu, li l-prodotti kkonċernati jissodisfaw ir-rekwiżiti stabbiliti fil-Partijiet 1, 5 jew 6 li huma applikabbli għalihom.
Il-manifattur għandu jiżviluppa d-dokumentazzjoni teknika skont l-Artikolu 17 ta' dan ir-Regolament.
Il-manifattur għandu jieħu l-miżuri neċessarji kollha biex il-proċess tal-manifattura u l-monitoraġġ tiegħu jassiguraw li l-prodott manifatturat jikkonforma mad-dokumentazzjoni teknika msemmija fil-punt 2 ta' din il-Parti u mar-rekwiżiti essenzjali stipulati fil-Partijiet 1, 5 jew 6 li japplikaw għalihom.
4. Il-markar CE u d-dikjarazzjoni ta' konformità tal-UE
Skont l-Artikoli 15 u 16 ta' dan ir-Regolament, il-manifattur għandu jwaħħal il-markar CE u, meta applikabbli, it-tikketta għall-identifikazzjoni tal-klassi tal-UA, fuq kull prodott individwali li jissodisfa r-rekwiżiti applikabbli stabbiliti fil-Partijiet 1, 5 jew 6 li japplikaw għalihom.
Il-manifattur għandu jagħmel dikjarazzjoni ta' konformità tal-UE bil-miktub għal kull mudell ta' prodott u jżommha flimkien mad-dokumentazzjoni teknika, għad-dispożizzjoni tal-awtoritajiet nazzjonali, għal perjodu ta' għaxar snin wara li l-prodott ikun tqiegħed fis-suq. Id-dikjarazzjoni ta' konformità tal-UE għandha tidentifika biċ-ċar il-prodott li għalih tkun tfasslet.
Kopja tad-dikjarazzjoni ta' konformità KE għandha tingħata lill-awtoritajiet rilevanti fuq talba.
L-obbligi tal-manifatturi stabbiliti fil-punt 4 jistgħu jiġu ssodisfati mir-rappreżentant awtorizzat, f'ismu u taħt ir-responsabbiltà tiegħu, dment li dawn ikunu speċifikati fil-mandat.
Moduli B u C tal-valutazzjoni tal-konformità — Eżami tat-tip tal-UE u konformità mat-tip fuq il-bażi tal-kontroll intern tal-produzzjoni skont l-Anness II għad-Deċiżjoni Nru 768/2008/KE
Meta ssir referenza għal din il-Parti, il-proċedura ta' valutazzjoni tal-konformità għandha ssegwi l-Moduli B (l-eżami tat-tip tal-UE) u C (il-konformità mat-tip ibbażata fuq il-kontroll intern tal-produzzjoni) ta' din il-Parti.
1. L-eżami tat-tip tal-UE hu dik il-parti minn proċedura ta' valutazzjoni tal-konformità li fiha korp innotifikat jeżamina d-disinn tekniku tal-prodott u jivverifika u jixhed li d-disinn tekniku tal-prodott jissodisfa r-rekwiżiti applikabbli stipulati fil-Partijiet 1 sa 6.
2. L-eżami tat-tip tal-UE għandu jsir permezz ta' valutazzjoni tal-adegwatezza tad-disinn tekniku tal-prodott permezz tal-eżami tad-dokumentazzjoni teknika u tal-evidenza ta' sostenn imsemmija fil-punt 3, flimkien mal-eżami tal-eżemplari, rappreżentattivi tal-produzzjoni prevista, ta' parti waħda kritika jew aktar tal-prodott (kombinazzjoni tat-tip tal-produzzjoni u tat-tip tad-disinn).
3. Il-manifattur għandu jippreżenta applikazzjoni għall-eżami tat-tip KE lil korp innotifikat wieħed tal-għażla tiegħu.
l-isem u l-indirizz tal-manifattur u, jekk l-applikazzjoni tiġi ppreżentata mir-rappreżentant awtorizzat, l-isem u l-indirizz tiegħu wkoll;
dikjarazzjoni bil-miktub li l-istess applikazzjoni ma saritx ma' xi korp innotifikat ieħor;
id-dokumentazzjoni teknika. Id-dokumentazzjoni teknika għandha tippermetti li ssir valutazzjoni tal-konformità tal-prodott mar-rekwiżiti applikabbli ta' dan ir-Regolament u għandha tinkludi analiżi u valutazzjoni xierqa tar-riskju jew tar-riskji. Id-dokumentazzjoni teknika għandu jkun fiha l-elementi stabbiliti fl-Artikolu 17 ta' dan ir-Regolament, kull fejn applikabbli;
l-eżemplari rappreżentattivi tal-produzzjoni maħsuba. Il-korp innotifikat jista' jitlob aktar eżemplari jekk ikunu meħtieġa għat-twettiq tal-programm tat-test;
l-evidenza ta' sostenn tal-adegwatezza tas-soluzzjoni tad-disinn tekniku. Din l-evidenza ta' sostenn għandha ssemmi kwalunkwe dokument li jkun intuża, b'mod partikolari fejn l-istandards armonizzati u/jew l-ispeċifikazzjonijiet tekniċi rilevanti ma jkunux ġew applikati kompletament jew ma jkunux ġew applikati bis-sħiħ;. L-evidenza ta' sostenn għandha tinkludi, fejn ikun hemm bżonn, ir-riżultati tat-testijiet imwettqa f'konformità ma' speċifikazzjonijiet tekniċi rilevanti oħra mil-laboratorju xieraq tal-manifattur jew minn laboratorju tal-ittestjar ieħor f'ismu u taħt ir-responsabbiltà tiegħu.
Għall-prodott:
jeżamina d-dokumentazzjoni teknika u tal-evidenza ta' sostenn biex jevalwa l-adegwatezza tad-disinn tekniku tal-prodott.
Għall-eżemplar(i):
jivverifika li l-eżemplar(i) ġie/ġew immanifatturat(i) f'konformità mad-dokumentazzjoni teknika, u jidentifika l-elementi li tfasslu skont id-dispożizzjonijiet applikabbli tal-istandards armonizzati rilevanti u/jew tal-ispeċifikazzjonijiet tekniċi, kif ukoll l-elementi li tfasslu mingħajr l-applikazzjoni tad-dispożizzjonijiet rilevanti ta' dawk l-istandards;
jagħmel l-eżamijiet u t-testijiet xierqa, jew iqabbad lil min jagħmilhom, biex jiċċekkja jekk, fejn il-manifattur ikunx għażel li japplika s-soluzzjonijiet fl-istandards armonizzati rilevanti u/jew fl-ispeċifikazzjonijiet tekniċi, dawn ikunux ġew applikati b'mod korrett;
jagħmel l-eżamijiet u t-testijiet adegwati, jew iqabbad lil min jagħmilhom, biex jikkontrolla jekk, fejn ma ġewx applikati s-soluzzjonijiet fl-istandards armonizzati rilevanti u/jew l-ispeċifikazzjonijiet tekniċi, is-soluzzjonijiet adottati mill-manifattur jissodisfawx ir-rekwiżiti essenzjali korrispondenti tal-istrument leġiżlattiv;
5. Il-korp innotifikat għandu jfassal rapport ta' valutazzjoni li jirreġistra l-attivitajiet li jkunu saru skont il-punt 4 u r-riżultati tagħhom. Bla ħsara għall-obbligi tiegħu fil-punt 8, il-korp innotifikat għandu joħroġ il-kontenut ta' dan ir-rapport, kollu jew parti minnu, biss bi ftehim mal-manifattur.
6. Meta t-tip jissodisfa r-rekwiżiti ta' dan ir-Regolament, il-korp innotifikat għandu joħroġ ċertifikat tal-eżami tat-tip tal-UE lill-manifattur. Dan iċ-ċertifikat għandu jinkludi l-isem u l-indirizz tal-manifattur, il-konklużjonijiet tal-eżami, l-aspetti rilevanti tar-rekwiżiti koperti mill-eżami, il-kundizzjonijiet (jekk ikun hemm) għall-validità tiegħu, u d-data neċessarja għall-identifikazzjoni tat-tip approvat. Iċ-ċertifikat jista' jkollu anness wieħed jew aktar mehmuża miegħu.
Iċ-ċertifikat tal-UE u l-annessi tiegħu għandhom jinkludu l-informazzjoni rilevanti kollha biex il-konformità tal-prodotti manifatturati mat-tip eżaminat tkun tista' tiġi vvalutata u biex ikun hemm lok għal kontroll intern.
Fejn it-tip ma jissodisfax ir-rekwiżiti applikabbli ta' dan ir-Regolament, il-korp innotifikat għandu jirrifjuta li joħroġ ċertifikat tal-eżami tat-tip tal-UE u għandu jinforma b'dan lill-applikant kif xieraq, b'raġunijiet iddettaljati għar-rifjut tiegħu.
7. Il-korp innotifikat għandu jibqa' aġġornat dwar kwalunkwe bidla fl-ogħla livell ta' żvilupp tekniku ġeneralment rikonoxxut li tindika li t-tip approvat jaf ma jibqax jikkonforma mar-rekwiżiti applikabbli ta' dan ir-Regolament, u għandu jiddetermina jekk it-tali bidliet jeħtiġux aktar investigazzjoni. Jekk ikun il-każ, il-korp innotifikat għandu jinforma lill-manifattur dwar dan.
Il-manifattur għandu jinforma lill-korp innotifikat li għandu d-dokumentazzjoni teknika relatata maċ-ċertifikat ta' eżami tat-tip tal-UE, bil-modifikazzjonijiet kollha għat-tip approvat li jistgħu jolqtu l-konformità tal-prodott mar-rekwiżiti essenzjali ta' dan ir-Regolament jew mal-kundizzjonijiet għall-validità taċ-ċertifikat. Tali modifiki għandhom jirrikjedu approvazzjoni addizzjonali u jiġu mehmuża maċ-ċertifikat oriġinali tal-eżami tat-tip tal-UE.
8. Kull korp innotifikat għandu jinforma lill-awtorità ta' notifika tiegħu dwar iċ-ċertifikati ta' eżami tat-tip tal-UE u/jew kwalunkwe żieda magħhom li jkun ħareġ jew irtira u għandu, b'mod perjodiku jew fuq talba, jagħmel disponibbli għall-awtorità ta' notifika tiegħu l-lista ta' ċertifikati u/jew kull żieda magħhom irrifjutata, sospiża jew inkella ristretta.
Kull korp innotifikat għandu jinforma lill-korpi nnotifikati l-oħra dwar iċ-ċertifikati tal-eżami tat-tip tal-UE u/jew kwalunkwe żieda magħhom, li jkun irrifjuta, irtira, issospenda jew b'xi mod ieħor illimita u, jekk jintalab jagħmel dan, dwar iċ-ċertifikati u/jew żidiet magħhom li jkun ħareġ.
Il-Kummissjoni, l-Istati Membri u l-korpi nnotifikati l-oħra jistgħu, fuq talba, jiksbu kopja taċ-ċertifikati tal-eżami tat-tip KE u/jew iż-żidiet magħhom. Fuq talba mmotivata, il-Kummissjoni u l-Istati Membri jistgħu jiksbu kopja tad-dokumentazzjoni teknika u tar-riżultati tal-eżamijiet li wettaq il-korp innotifikat.
Il-korp innotifikat għandu jżomm kopja taċ-ċertifikat tal-eżami tat-tip tal-UE, l-annessi u ż-żidiet ta' miegħu, kif ukoll il-fajl tekniku inkluża d-dokumentazzjoni ssottomessa mill-manifattur għal 10 snin wara li l-prodott ikun ġie vvalutat jew sakemm tiskadi l-validità ta' dak iċ-ċertifikat.
9. Il-manifattur għandu jżomm kopja taċ-ċertifikat tal-eżami tat-tip tal-UE, tal-annessi u taż-żidiet tiegħu, flimkien mad-dokumentazzjoni teknika għad-dispożizzjoni tal-awtoritajiet nazzjonali għal 10 snin wara li l-prodott ikun ġie introdott fis-suq.
10. Ir-rappreżentant awtorizzat tal-manifattur jista' jippreżenta l-applikazzjoni msemmija fil-punt 3 u jissodisfa l-obbligi stipulati fil-punti 7 u 9, sakemm dawn ikunu speċifikati fil-mandat.
Konformità mat-tip fuq il-bażi tal-kontroll intern tal-produzzjoni
1. Il-konformità mat-tip fuq il-bażi tal-kontroll intern tal-produzzjoni hi l-parti mill-proċedura ta' valutazzjoni tal-konformità li biha l-manifattur jissodisfa l-obbligi stabbiliti fil-punti 2 u 3, u jiżgura u jiddikjara li l-prodotti kkonċernati jkunu f'konformità mat-tip deskritt fiċ-ċertifikat tal-eżami tat-tip tal-UE u jissodisfaw ir-rekwiżiti applikabbli ta' dan ir-Regolament.
Il-manifattur għandu jieħu l-miżuri kollha neċessarji biex il-proċess tal-manifattura u l-monitoraġġ tiegħu jassiguraw il-konformità tal-prodott immanifatturat mat-tip approvat, kif deskritt fiċ-ċertifikat tal-eżami tat-tip tal-UE, u mar-rekwiżiti applikabbli stabbiliti fil-Partijiet 1 sa 6.
3. Il-markar CE u d-dikjarazzjoni ta' konformità tal-UE
Il-manifattur għandu jwaħħal il-markar CE u, meta rilevanti, it-tikketta għall-identifikazzjoni tal-klassi tal-UA skont l-Artikoli 15 u 16 ta' dan ir-Regolament fuq kull prodott li jkun konformi mat-tip deskritt fiċ-ċertifikat tal-eżami tat-tip tal-UE u jissodisfa r-rekwiżiti applikabbli stabbiliti fil-Partijiet 1 sa 6.
Il-manifattur għandu jagħmel dikjarazzjoni tal-konformità tal-UE bil-miktub għal kull tip ta' prodott u jżommha għad-dispożizzjoni tal-awtoritajiet nazzjonali, għal perjodu ta' 10 snin wara li l-prodott ikun tqiegħed fis-suq. Id-dikjarazzjoni ta' konformità tal-UE għandha tidentifika biċ-ċar it-tip ta' prodott li għalih tkun tfasslet.
L-obbligi tal-manifatturi stabbiliti fil-punt 3 jistgħu jiġu ssodisfati mir-rappreżentant awtorizzat tiegħu, f'ismu u taħt ir-responsabbiltà tiegħu, dment li dawn ikunu speċifikati fil-mandat.
Modulu H tal-valutazzjoni tal-konformità — Konformità bbażata fuq garanzija sħiħa tal-kwalità skont l-Anness II għad-Deċiżjoni Nru 768/2008/KE
1. Il-konformità bbażata fuq assigurazzjoni sħiħa ta' kwalità hija l-proċedura ta' valutazzjoni ta' konformità, li permezz tagħha l-manifattur jissodisfa l-obbligi stabbiliti fil-punti 2 u 5, u jassigura, u jiddikjara fuq ir-responsabbiltà unika tiegħu, li l-prodott ikkonċernat jissodisfa r-rekwiżiti applikabbli stabbiliti fil-Partijiet 1 sa 6.
Il-manifattur għandu jħaddem sistema ta' kwalità approvata għad-disinn, il-manifattura, l-ispezzjoni finali u l-ittestjar tal-prodott ikkonċernat kif speċifikat fil-punt 3 u għandu jkun suġġett għas-sorveljanza fil-punt 4.
3. Is-sistema tal-kwalità
Il-manifattur għandu jippreżenta applikazzjoni għall-valutazzjoni tas-sistema tal-kwalità tiegħu lill-korp innotifikat tal-għażla tiegħu għall-prodott ikkonċernat.
id-dokumentazzjoni teknika għal kull tip ta' prodott maħsub biex jiġi mmanifatturat, li jkun fiha l-elementi stabbiliti fil-Parti 10 fejn applikabbli;
id-dokumentazzjoni tas-sistema tal-kwalità;
dikjarazzjoni bil-miktub li tiddikjara l-istess applikazzjoni ma saritx ma' xi korp innotifikat ieħor.
Is-sistema tal-kwalità għandha tiżgura konformità tal-prodott mar-rekwiżiti ta' dan ir-Regolament.
L-elementi, ir-rekwiżiti u d-dispożizzjonijiet kollha adottati mill-manifattur għandhom jiġu ddokumentati b'mod sistematiku u ordinat fil-forma ta' dikjarazzjonijiet ta' politika, proċeduri u struzzjonijiet bil-miktub. Din id-dokumentazzjoni ta' sistema tal-kwalità għandha tippermetti interpretazzjoni konsistenti tal-programmi, tal-pjanijiet, tal-manwali u tar-rekords tal-kwalità.
Id-dokumentazzjoni għandha tinkludi, b'mod partikolari, deskrizzjoni adegwata ta':
l-objettivi ta' kwalità kif ukoll l-istruttura organizzazzjonali, ir-responsabbiltajiet u s-setgħat tal-maniġment fir-rigward tat-tfassil u tal-kwalità tal-prodott;
l-ispeċifikazzjonijiet tad-disinn tekniku, inklużi l-istandards, li se jiġu applikati, u fejn l-istandards armonizzati rilevanti mhux se jkunu applikati kompletament, il-mezzi li se jintużaw biex jiġi żgurat li r-rekwiżiti ta' dan ir-Regolament huma sodisfatti;
it-tekniki ta' kontroll tad-disinn u ta' verifika tad-disinn, il-proċessi u l-azzjonijiet sistematiċi li ser jintużaw meta jiġu mfassla l-prodotti li jappartjenu lit-tip ta' prodotti kopert;
il-manifattura korrispondenti, it-tekniki ta' kontroll tal-kwalità u tal-garanzija tal-kwalità, il-proċessi u l-azzjonijiet sistematiċi li jkunu se jintużaw;
l-eżamijiet u t-testijiet li għandhom jittieħdu qabel, matul u wara l-manifattura, u l-frekwenza li biha se jsiru;
ir-reġistri ta' kwalità, bħal rapporti ta' spezzjoni u informazzjoni mit-testijiet, informazzjoni mill-proċedura ta' kalibrar, rapporti rigward il-kwalifiċi jew approvazzjonijiet tal-persuni kkonċernati, eċċ.;
il-mezzi li bihom jiġu ssorveljati t-twettiq tad-disinn meħtieġ u l-kwalità tal-prodott kif ukoll il-funzjonament effettiv tas-sistema tal-kwalità.
Il-korp innotifikat għandu jivvaluta s-sistema tal-kwalità biex jiddetermina jekk tissodisfax ir-rekwiżiti msemmija fil-punt 3(2).
Hu għandu jippreżumi l-konformità ma' dawk ir-rekwiżiti fir-rigward tal-elementi tas-sistema ta' kwalità li jikkonformaw mal-ispeċifikazzjonijiet korrispondenti tal-istandard armonizzat rilevanti.
Minbarra esperjenza fis-sistemi ta' ġestjoni tal-kwalità, il-grupp tal-verifika għandu jkollu mill-anqas membru wieħed b'esperjenza ta' assessur fil-qasam tal-prodott rilevanti u t-teknoloġija rilevanti tal-prodott konċernat, u l-għarfien tar-rekwiżiti applikabbli ta' dan ir-Regolament. L-awditu għandu jinkludi żjara ta' valutazzjoni fil-post tal-manifattur. It-tim tal-awditjar għandu jeżamina d-dokumentazzjoni teknika msemmija fil-punt 3(1)(b) biex jivverifika l-abbiltà tal-manifattur li jidentifika r-rekwiżiti applikabbli ta' dan ir-Regolament u biex jagħmel l-eżamijiet neċessarji sabiex jiżgura l-konformità tal-prodott ma' dawn ir-rekwiżiti.
Il-manifattur jew ir-rappreżentant awtorizzat tiegħu għandu jiġi nnotifikat bid-deċiżjoni.
In-notifika għandha tinkludi l-konklużjonijiet tal-awditu u d-deċiżjoni motivata tal-valutazzjoni.
Il-manifattur għandu jimpenja ruħu li jwettaq l-obbligi li jkunu ġejjin mis-sistema ta' kwalità kif approvata u li jżommha sabiex tibqa' adegwata u effiċjenti.
Il-manifattur għandu jżomm il-korp innotifikat li approva s-sistema ta' kwalità informat b'kull bidla intiża fis-sistema tal-kwalità.
Il-korp innotifikat għandu jevalwa kwalunkwe bidla proposta u għandu jiddeċiedi jekk is-sistema tal-kwalità modifikata hijiex sejra tkompli tissodisfa r-rekwiżiti msemmija fil-punt 3(2) jew jekk hemmx bżonn ta' valutazzjoni ġdida.
Il-korp innotifikat għandu jinnotifika lill-manifattur bid-deċiżjoni tiegħu. In-notifika għandu jkun fiha l-konklużjonijiet tal-eżami u d-deċiżjoni motivata tal-valutazzjoni.
4. Sorveljanza taħt ir-responsabbiltà tal-korp innotifikat
L-iskop tas-sorveljanza huwa li jiġi żgurat li l-manifattur jaqdi kif xieraq l-obbligi li joħorġu mis-sistema approvata tal-kwalità.
Għall-finijiet ta' valutazzjoni, il-manifattur għandu jippermetti aċċess lill-korp innotifikat għas-siti ta' disinn, manifattura, ispezzjoni, ittestjar u ħażna u jipprovdih bl-informazzjoni kollha meħtieġa, b'mod partikolari:
ir-rekords tal-kwalità kif previsti mill-parti tad-disinn tas-sistema tal-kwalità, bħar-riżultati ta' analiżijiet, kalkoli, testijiet eċċ.;
Il-korp innotifikat għandu jwettaq awditi perjodiċi sabiex jiżgura li l-manifattur iżomm u japplika s-sistema tal-kwalità u għandu jipprovdi lill-manifattur b'rapport tal-awditjar.
Barra minn hekk il-korp innotifikat jista' jagħmel żjarat għall-għarrieda lill-manifattur. Matul tali żjarat, il-korp innotifikat jista', fejn ikun meħtieġ, iwettaq jew iqabbad lil xi ħadd jagħmillu testijiet fuq il-UA jew il-UAS, sabiex jivverifika li s-sistema tal-kwalità tkun qiegħda taħdem tajjeb. Dan għandu jipprovdi lill-manifattur b'rapport taż-żjara u, jekk saru xi testijiet, b'rapport tat-test.
5. Il-markar CE u d-dikjarazzjoni ta' konformità tal-UE
Il-manifattur għandu jwaħħal il-markar CE u, fejn rilevanti, it-tikketta għall-identifikazzjoni tal-klassi tal-UAS skont l-Artikoli 15 u 16 ta' dan ir-Regolament u, bir-responsabbiltà tal-korp innotifikat msemmi fil-punt 3(1) ta' din il-Parti, in-numru ta' identifikazzjoni ta' dan tal-aħħar ma' kull prodott individwali li jissodisfa r-rekwiżiti applikabbli ta' dan ir-Regolament.
Il-manifattur għandu jagħmel dikjarazzjoni tal-konformità tal-UE bil-miktub għal kull tip ta' prodott u jżommha għad-dispożizzjoni tal-awtoritajiet nazzjonali, għal perjodu ta' 10 snin wara li l-prodott ikun tqiegħed fis-suq. Id-dikjarazzjoni ta' konformità tal-UE għandha tidentifika it-tip ta' prodott li għalih tkun tfasslet.
id-dokumentazzjoni teknika msemmija fil-punt 3(1);
id-dokumentazzjoni dwar is-sistema tal-kwalità msemmija fil-punt 3(1);
it-tibdil imsemmi fil-punt 3(5), kif approvat;
id-deċiżjonijiet u r-rapporti mill-korp innotifikat li jissemmew fil-punti 3(5), 4(3) u 4(4).
7. Kull korp innotifikat għandu jinforma lill-awtorità ta' notifika tiegħu dwar l-approvazzjonijiet tas-sistema ta' kwalità maħruġa jew irtirati u għandu, jipprovdi perjodikament jew wara li ssir talba, lill-awtorità ta' notifika tiegħu bil-lista tal-approvazzjonijiet tas-sistema ta' kwalità rrifjutati, sospiżi jew b'xi mod ieħor limitati minnu.
Kull korp innotifikat għandu jinforma lill-korpi nnotifikati l-oħrajn dwar l-approvazzjonijiet tas-sistema tal-kwalità li jkun irrifjuta, issospenda jew irtira, u, fuq talba, dwar l-approvazzjonijiet tas-sistema tal-kwalità li jkun ħareġ.
L-obbligi tal-manifatturi stabbiliti fil-punti 3(1), 3(5), 5 u 6 jistgħu jiġu ssodisfati mir-rappreżentant awtorizzat tiegħu, f'ismu u taħt ir-responsabbiltà tiegħu, dment li dawn ikunu speċifikati fil-mandat.
Kontenut tad-dokumentazzjoni teknika
Il-manifattur għandu jistabbilixxi d-dokumentazzjoni teknika. Id-dokumentazzjoni għandha tippermetti li tiġi vvalutata l-konformità tal-prodott mar-rekwiżiti applikabbli.
Kull fejn applikabbli, id-dokumentazzjoni teknika għandu jkun fiha tal-anqas l-elementi li ġejjin,:
deskrizzjoni sħiħa tal-prodott li tinkludi:
ritratti jew tpinġijiet li juru l-karatteristiċi esterni, il-markar u t-tifsila interna tiegħu;
il-verżjonijiet ta' kwalunkwe software jew firmware involut fil-konformità mar-rekwiżiti stabbiliti minn dan ir-Regolament;
il-manwal tal-utenti u l-istruzzjonijiet dwar l-installazzjoni;
deskrizzjonijiet u spjegazzjonijiet neċessarji biex wieħed jifhem id-disinji u l-iskemi msemmija u kif jaħdem il-prodott;
elenku tal-istandards armonizzati applikati b'mod sħiħ jew parzjali, li r-referenzi tagħhom ġew pubblikati f'Il-Ġurnal Uffiċjali tal-Unjoni Ewropea, u, fejn dawk l-istandards armonizzati ma ġewx applikati, deskrizzjonijiet tas-soluzzjonijiet adottati biex jiġu sodisfatti r-rekwiżiti essenzjali stabbiliti fl-Artikolu 4, inkluża lista ta' speċifikazzjonijiet tekniċi rilevanti oħra applikati. F'każ ta' standards armonizzati li jkunu ġew applikati parzjalment, id-dokumentazzjoni teknika għandha tispeċifika f'liema partijiet ġew applikati;
meta jkun ġie applikat il-modulu tal-valutazzjoni tal-konformità fil-Parti 8, kopja taċ-ċertifikat tal-eżami tat-tip tal-UE u l-annessi tiegħu kif imwassla mill-korp innotifikat involut;
rapporti tat-testijiet;
kopji tad-dokumenti li l-manifattur ikun ta lill-korp innotifikat, jekk kien hemm xi wieħed involut;
l-evidenza ta' sostenn tal-adegwatezza tas-soluzzjoni tad-disinn tekniku. Din l-evidenza ta' appoġġ għandha ssemmi kwalunkwe dokument li jkun intuża, b'mod partikolari fejn l-istandards armonizzati u/jew l-ispeċifikazzjonijiet tekniċi rilevanti ma jkunux ġew applikati kompletament. L-evidenza ta' appoġġ għandha tinkludi, fejn neċessarju, ir-riżultati tat-testijiet imwettqa mil-laboratorju xieraq tal-manifattur, jew minn laboratorju ieħor tal-ittestjar f'ismu u taħt ir-responsabbiltà tiegħu;
l-indirizzi tal-postijiet tal-manifattura u tal-ħżin.
1. Il-prodott (it-tip, il-lott jew in-numru tas-serje).
2. L-isem u l-indirizz tal-manifattur jew tar-rappreżentant awtorizzat tiegħu.
3. Din id-dikjarazzjoni ta' konformità hi maħruġa taħt ir-responsabbiltà unika tal-manifattur.
4. Oġġett tad-dikjarazzjoni [identifikazzjoni tal-prodott li tippermetti t-traċċabilità; tista' tinkludi stampa bil-kulur b'riżoluzzjoni suffiċjenti fejn ikun hemm bżonn għall-identifikazzjoni tal-prodotti].
5. L-oġġett tad-dikjarazzjoni deskritta hawn fuq hu tal-klassi … [inkludi għall-UAS in-numru tal-klassi kif definit mill-Partijiet 1 sa 5 ta' dan l-anness].
6. Il-livell tal-potenza akustika garantita għal dan it-tagħmir tal-UAS hu …. dB(A) [għal UAS mingħajr ġwienaħ fissi tal-klassijiet 1 sa 3 biss]
7. L-għan tad-dikjarazzjoni deskritta hawn fuq huwa konformi mal-leġiżlazzjoni tal-Unjoni rilevanti dwar l-armonizzazzjoni:
[inklużi r-referenza għal dan ir-Regolament u l-Anness rilevanti għall-klassi tal-prodott];
jew leġiżlazzjoni oħra tal-Unjoni dwar l-armonizzazzjoni meta tkun applikabbli.
8. Referenzi għall-istandards armonizzati rilevanti użati jew referenzi għal speċifikazzjonijiet tekniċi oħrajn li b'rabta magħhom hi ddikjarata l-konformità. Ir-referenzi jridu jkunu elenkati bin-numru ta' identifikazzjoni u bil-verżjoni tagħhom, u, fejn applikabbli, bid-data tal-ħruġ.
9. Meta applikabbli, il-korp innotifikat … [l-isem, in-numru] … wettaq… [deskrizzjoni tal-intervent] … u ħareġ iċ-ċertifikat tal-eżami tat-tip tal-UE.
10. Fejn applikabbli, deskrizzjoni tal-aċċessorji u tal-komponenti, inkluż is-software, li jippermettu lill-inġenju tal-ajru mingħajr bdot abbord jew lis-sistema tal-ajru mingħajr bdot abbord joperaw kif intenzjonati u koperti mid-dikjarazzjoni ta' konformità tal-UE.
11. Informazzjoni addizzjonali:
Iffirmata għal u f'isem: …
[post u data tal-ħruġ]:
[isem, kariga] [firma]:
Id-dikjarazzjoni ssimplifikata tal-konformità tal-UE msemmija fl-Artikolu 14(3) għandha tiġi prevista kif ġej:
[Isem il-manifattur] bil-preżenti jiddikjara/tiddikjara li l-UAS [identifikazzjoni tal-UAS: tip jew numru tas-serje] hi tal-klassi … … [inkludi n-numru tal-klassi tal-prodott kif definit fil-Partijiet 1 sa 5 ta' dan l-Anness] u għandha livell tal-potenza akustika garantita ta' …. dB(A) [għal UAS mingħajr ġwienaħ fissi tal-klassijiet 1 sa 3 biss]
u konformi mar-Regolamenti … [elenka r-Regolamenti kollha li l-prodott jikkonforma magħhom].
Id-dikjarazzjoni sħiħa tal-konformità tal-UE hi aċċessibbli fuq is-sit web li ġej: [indirizz tas-sit web]
Kodiċi tat-test tal-istorbju
Din il-Parti tistabbilixxi l-metodi ta' kejl tal-istorbju fl-ajru li għandhom jintużaw għad-determinazzjoni tal-livelli tal-potenza akustika ponderati-A tal-klassijiet 1, 2 u 3 tal-UA.
Tistabbilixxi l-istandard bażiku tal-emissjonijiet ta' storbju u l-kodiċi tat-test dettaljat għall-kejl tal-livell tal-pressjoni tal-ħoss fuq superfiċi tal-kejl li tiksi s-sors u għall-kalkolu tal-livell tal-potenza akustika prodott mis-sors.
1. STANDARD BAŻIKU TAL-EMISSJONIJIET TA' STORBJU
Għad-determinazzjoni tal-livell tal-potenza akustika LWA ponderat-A tal-UA, se jintużaw l-istandards bażiċi tal-emissjonijiet ta' storbju EN ISO 3744:2010 soġġetti għas-supplimenti li ġejjin:
2. IL-KUNDIZZJONIJIET TAL-INSTALLAZZJONI U TAL-IMMUNTAR
Żona tal-ittestjar:
L-UA se tkun qed iżżomm fl-arja fuq pjan riflessiv (akustikament iebes) wieħed. L-UA għandha tkun tinsab f'distanza suffiċjenti minn kwalunkwe ħajt jew saqaf riflessiv jew kwalunkwe oġġett riflessiv biex ir-rekwiżiti mogħtija fl-Anness A tal-EN ISO 3744:2010 ikunu ssodisfati fis-superfiċje tal-kejl.
L-immuntar tas-sors tal-istorbju:
L-UA għandu jkun qiegħed iżomm fl-arja 0,5 m 'il fuq mill-pjan riflessiv. Il-konfigurazzjoni tal-UA (skrejjen, aċċessorji, issettjar) tkun il-konfigurazzjoni tal-UA kif imqiegħda fis-suq.
Is-superfiċje tal-kejl tal-ħoss u l-arranġament tal-mikrofoni:
L-UA tkun magħluqa għalkollox f'superfiċje emisferika tal-kejl bħall-par § 7.2.3 tal-EN ISO 3744:2010.
In-numru u l-pożizzjoni tal-mikrofoni huma definiti mill-Anness F tal-EN ISO 3744:2010.
Is-superfiċje tal-kejl għandu jkollha l-oriġini tagħha fil-punt O li jinsab fil-pjan tal-art direttament taħt il-UA.
3. IL-KUNDIZZJONIJIET OPERAZZJONALI MATUL IT-TEST
It-testijiet tal-istorbju għandhom isiru bl-UA mtajjar f'pożizzjoni stabbli, lateralment u vertikalment, 0,5 m 'il fuq mill-oriġini tal-emisfera tal-kejl (punt O) taħt MTOM, u bil-batterija tal-UA ċċarġjata għalkollox.
Jekk l-UA jitqiegħed fis-suq b'aċċessorji li jistgħu jitqabbdu miegħu, jista' jiġi ttestjat b'dawn l-aċċessorji u mingħajr f'kull konfigurazzjoni possibbli tal-UA.
4. KALKOLU TAL-LIVELL TA' PRESSJONI AKUSTIKA TAS-SUPERFIĊJE SKONT IL-MEDJA TAL-ĦIN
Il-livell ta' pressjoni akustika tas-superfiċje skont il-ħin ponderat-A għandu jiġi determinat tal-anqas tliet darbiet għal kull konfigurazzjoni tal-UA. Jekk tal-anqas tnejn mill-valuri ddeterminati ma jvarjawx b'aktar minn 1 dB, ma jkunx hemm bżonn li jsiru kejliet oħra; inkella l-kejliet għandhom jitkomplew sakemm jinkisbu żewġ valuri li ma jvarjawx b'aktar minn 1 dB. Il-livell ta' pressjoni akustika tas-superfiċje skont il-medja tal-ħin li għandu jintuża għall-kalkolu tal-livell tal-potenza akustika ta' konfigurazzjoni tal-UA hu l-medja aritmetika tal-ogħla żewġ valuri li ma jvarjawx b'aktar minn 1 dB.
5. INFORMAZZJONI LI GĦANDHA TIĠI RRAPPORTATA
Ir-rapport għandu jkun fih id-data teknika neċessarja biex jiġi identifikat is-sors ittestjat kif ukoll il-kodiċi tat-test tal-istorbju u d-data akustika.
Il-valur tal-livell tal-potenza akustika ponderat-A li għandu jiġi rapportat hu l-ogħla valur tal-konfigurazzjonijiet differenti tal-UA ttestjati arrotondat għall-eqreb numru sħiħ (anqas minn 0,5 uża l-iżgħar numru; 0,5 jew akbar uża l-akbar numru).
Indikazzjoni tal-livell tal-potenza akustika garantit
L-indikazzjoni tal-livell tal-potenza akustika garantita trid tikkonsisti fin-numru uniku tal-potenza akustika garantita f'dB, fis-sinjal LWA u f'pittogramma li tieħu l-forma li ġejja:
Jekk l-indikazzjoni titnaqqas skont id-daqs tat-tagħmir, iridu jkunu rrispettati l-proporzjonijiet mogħtija fit-tpinġija ta' hawn fuq. Madankollu, id-dimensjoni vertikali tal-indikazzjoni m'għandhiex tkun ta' anqas minn 20 mm jekk possibbli.
Il-livell massimu tal-potenza akustika għal kull Klassi tal-UA (inklużi l-perjodi tranżizzjonali)
Klassi tal-UA
MTOM m fi grammi
Livell massimu tal-potenza akustika LWA f'dB
mid-dħul fis-seħħ
minn sentejn (2) wara d-dħul fis-seħħ
minn erba' (4) snin wara d-dħul fis-seħħ
Fejn “lg” hi l-logaritmu bażi 10.